Улуғбек Ҳайдаров Эгамназар Шаймоновни эмас, мени судга бергани маъқул | Ҳуқуқбон Толиб ЁҚУБОВнинг блоги\nPosted on Iyul 4, 2012 by huquqbon\nЎзбекистон Инсон Ҳуқуқлари Жамияти (ЎИҲЖ) Таъсис Қурултойида мен туғилиб-ўсган Тоқчилиқ қишлоғидан уч одам – мен, Мамир Азимов, Холмурод Элмуродов – таъсисчи сифатида қатнашганмиз. Таъсис Қурултойида 72 таъсисчи ичида бир қишлоқдан 3 одамнинг қатнашиши ҳазил гап эмас. Мен бундан фаҳрланаман. Фаҳрланишимнинг иккинчи қирраси шундан иборат-ки, Мамир Азимов Ўзбекистоннинг кўзга кўринган ҳуқуқбонларининг бирига айланди.\nЎИҲЖ тузилгандан бошлаб бу ташкилот Ўзбекистон Миллий хавфсизлик хизмати (МХХ), милиция ва прокуратура идораларининг диққат марказида бўлиб келди. ЎИҲЖ тузилган пайтда (1992 йил 2 февраль) Ўзбекистоннинг сиёсий саҳнасида фақат иккита жиддий ташкилот – Ўзбекистон “Бирлик” халқ ҳаракати (ЎБХҲ) ва “Эрк” демократик партияси – бўлиб, шу икки демократик ташкилот ҳукумат учун асосий бошоғриқ эди. ЎИҲЖни тузиш ташаббускорлари асосан бирликчилар бўлган.\nБошида ҳукумат ЎИҲЖнинг моҳиятини тушунмади. Чамамда, ҳукуматдагилар: “Бу ҳам “Бирлик”ка ўхшаш, ҳокимият учун талашадиган бир ташкилот бўлса керак” – деб ўйлашган. Бунинг исботи учун иккита мисол келтираман. Мен “Бирлик”да фаолият бошлаганимдан кейин мен ишлаган Тошкет давлат педагогика институтида студентлар орасида юритаётган фаолиятимни назорат қилиш учун институтга Тошкент шаҳар прокурорининг ёрдамчиси Илья Капустянский (мен асосан рус группаларида дарс берганим учун бўлса керак) ва МХХ ходими Зиёвутдин Пўлатов ғизбизак бўлиб қолишди.\nЯхши эсимда бор, ЎИҲЖнинг Таъсис Қурултойида мен залнинг ўртасидан жой олдим. Қурултойга ҳокимият, прокуратура ва Адлия вазирлигидан кузатувчилар таклиф этилган эди. Пойлаб турган эканми, менинг ёнимга юқорида айтганим И. Капустянский келиб ўтирди. Қурултой Жамият Уставини муҳокама қилаётганда у кўп нарсани тушунмади ва мендан сўрай бошлади. Қурултойдан кейин ҳукумат одамлари бу ташкилот ҳокимият учун курашмаслиги, унинг бирдан-бир мақсади ҳукуматдан ўзи жорий этган қонунлар ва Конституцияга изчиллик билан амал қилишини талаб этиш эканлигини англаганлар.\nШунинг учун бўлса керак, ЎИҲЖ Қурултойидан 10 кун ўтгач, 1992 йил 12 февраль куни ҳукумат шошилинч равишда “Ўзбекистон инсон ҳуқуқларини ҳимоя этиш миллий комитети”ни тузди. Бу ташкилотга юридик фанлари доктори, проқессор Аъзамхўжаев раҳбар қилиб қўйилди. Уч кун ичида бу ташкилот давлат рўйхатидан ўтказилди, Қизил майдонда жойлашган офис берилди, машиналар, офис буюмлари, телефон ва бошқа нарсалар муҳайё қилинди.\nИккинчи мисол. 1998 йил Ўзбекистонга АҚШ Давлат департаментидан бир нуфузли делегация келди ва мен улар билан учрашдим. Улар менга: “Биз президентнинг давлат маслаҳатчиси Бахтиёр Ғуломов билан учрашамиз ва ЎИҲЖнинг регистрацияси масаласини кўтарамиз” – дейишди. Делегация кетгач, мени АҚШ элчихонасига таклиф этишиб бўлиб ўтган сўҳбатни гапириб беришди. Б.Ғуломов делегация аъзоларига: “ЎИҲЖ ҳуқуқбонлик ташкилоти эмас, бу ташкилот сиёсий партия, уларнинг бирдан-бир мақсади – ҳокимият учун курашиш. Биз бундай ташкилотни ҳуқуқбонлик ташкилоти сифатида давлат рўйхатидан ҳеч қачон ўтказмаймиз” – дебди.\nҲукумат ўзига мухолифат деб ҳисоблаган ҳар қандай ташкилотга нисбатан икки йўлни тутди: 1) имкон қадар тузилаётган ташкилот раҳбарини «сотиб» олиш ва ташкилотни ҳукумат фойдасига ишлатиш; 2) агар ташкилот раҳбарини «сотиб» олиш иложи бўлмаса, бу ташкилотга ўз одамларини имкон қадар кўпроқ сингдириш. “Бирлик” ва “Эрк” тузилганда ҳам бу ташкилотлар ичига ҳукумат ўз одамларини тиқиб ташлаган эди, бироқ унинг лидерлари Абдураҳим Пўлатов ва Муҳаммад Солиҳ бу ҳолга панжа орасидан қараганлар.\nБу ҳақда мен ўзимнинг 2007 йил 18 апрельда “ЦентрАзия” сайтида чоп этилган “Постоянный скандальный фон в среде правозащитного движения и оппозиции» номли мақоламда батафсил ёзганман. Бу икки лидер, билибми, билмайми, ҳатто баъзибир айғоқчиларга меҳр қўйишган. Ўзбек мухолифатининг мағлубиятининг асосий сабаби ҳам унинг лидерларининг махсус хизмат органларининг ишига эътиборсизлигидир, деб ҳисоблайман.\nМазкур икки сиёсий мухолифат 1993 йилдан бошлаб мамлакатдаги фаолиятини тўхтатганларидан кейин ҳукуматнинг хуружи асосан ЎИҲЖга қаратилди.\nЎИҲЖ ҳам ҳукуматнинг шу чиғириғидан ўтди. ЎИҲЖнинг раҳбари Абдуманноб Пўлатов гарчи АҚШдалиги пайтида ҳукумат сиёсатига ўз муносабатини маълум маънода ўзгартирган бўлса-да, ташкилот тузилаётган пайтида у ҳукуматга сотилган эмас. Шунинг учун ЎИҲЖга нисбатан ҳукумат ўзининг иккинчи йўлини қўллаб келди. Ҳукумат:\nI) Михаил Ардзинов, Марат Зоҳидов, Владимир Березовскийларни Таъсис Қурултойда сингдиришга (эсимда қолганлари);\nII) Васила Иноятова, Исмоил Одилов, Абай Байбулатов, Сухроб Исмоилов, Руслан Шарипов, Сурат Икромов, Улуғбек Ҳайдаровларни кейинчалик сингдиришга;\nIII) Ҳайитбой Якубов, Музаффармирзо Исоқов, Аҳмад Абдуллаев, Комилжон Ғофуров, Саиджаҳон Зайнобитдинов, Константин Степановларни кейинчалик «сотиб» олишга ёки синдириб ўзига хизмат қилишга эришганини мен яхши биламан.\nБуларнинг I гуруҳи Таъсис Қурултойда Бошқарувга аъзо, М.Ардзинов эса раис ўринбосари этиб сайланган. Уларнинг ичида вақт ўтиши билан ўз хатосини тушунган ва афсусланганлар ҳам бўлган.\nДастлабки йилларда М. Ардзинов раис ўринбосари бўлгани учун ўзини «Бирлик» ва унинг раисининг ашаддий дўсти қилиб кўрсатиб юрди ва бир пайтнинг ўзида ўзининг («ҳукуматнинг» деб ўқинг!) барча нафратини «Эрк» ва унинг раҳбарига қаратди. 1996 йилнинг охиридан бошлаб «Бирлик» ва «Эрк»ка нисбатан у ўз муносабатини 180 градусга ўзгартирди. 2000 йилга келиб М. Ардзинов ўз фаолиятини ҳар икки ташкилот ва унинг раҳбарларига қарши қаратди. Менинг тўлиқ ишончим бўйича унинг бир ўзи мазкур икки ташкилотга МХХ, прокуратура, милиция, суд ва сотқин оммавий ахборот воситалари (ОАВ) етказган зарбадан кўра кўпроқ зарба берди. Мен шулар ҳақида ёзганимда Абдураҳим Пўлатов М. Ардзинов тарафини олди.\nҚани М.Ардзинов ҳозир? У ўз ишини аъло даражада бажариб бўлди. Қаригандан сўнг МХХ уни «истеъфо»га чиқарди. Эшитишимча, ҳукумат унга қандайдир мукофот ҳам берибди ва у ҳозир ўз ватани Санкт-Петербургда маза қилиб қарилик гаштини сурмоқда. ЎБХҲни парчалашда ҳам ҳукумат айғоқчиларининг роли катта бўлган эди, бироқ парчалар лидерлари вазиятни ўрганиш ва тўғри баҳо бериш ҳамда аниқ ҳаракат қилиш ўрнига бир-бирини ғажишдан нарига ўтмадилар.\nҲозирда Абдураҳим Пўлатов бошдан-бош ҳукумат томонидан ёлланган ва ўзбек мухолифатига сингдирилган В.Иноятованинг «ҳатти-ҳаракати» билан «Бирлик»ни «оёққа турғизаётганини» чираниб иддао қилмоқда, Ўзбекистон Халқ Ҳаракати (ЎХҲ)нинг 2-чи Қурултойига М. Солиҳ таклиф қилган талай «делегат»ларнинг пешонасига фақат МХХнинг муҳри босилмаган, холос. Шулардан бири асли андижонлик, бироқ кўп йиллар Жиззахда яшаган Улуғбек Ҳайдаровдир. У нима сабабдан Жиззахга келиб қолганини мен билмайман. Унинг яқин бир қариндоши Жиззахга кучишлатар органларнинг бирига ишга ўтказилгандан кейин уни қора қилиб опа-сингил Нортожи ва Улуғбек Ҳайдаровлар ҳам Жиззахга келишганини Жиззахда одамлардан эшитганман. Афсус-ки, биз буни жуда кеч эшитганмиз.\nЎХҲнинг 2-чи Қурултойидан олдин У.Ҳайдаров «Туркистон TV» радиосига интерқью берибди. Интервьюсида у ЎИҲЖнинг Жиззах вилояти Дўстлик тумани бўлимининг раиси бўлиб бир неча йил фаолият қўрсатган Эгамназар Шаймоновнинг “Янгидунё” сайтида чоп этилган ва унда уни фош қилган мақоласига ўз муносабатини билдирибди. Мен муаллифнинг Улуғбек Ҳайдаров ҳақида ёзилган фикрларини Ўзбекистонда бўлиб ўтган воқеалар бўйича тўлиқ тасдиқлайман. Қирғизистонда бўлиб ўтган воқеалар менга қоронғу, шунинг учун улар ҳақида мен ҳеч нарса айта олмайман.\nУ.Ҳайдаров Э.Шаймоновни ҳозир ҳам ўзининг дўсти, деб ҳисоблар экан – буни у бир неча бор такрорлади. Унинг айтишича Э.Шаймонов бошқаларнинг қўлида қўғирчоқ экан ва уни ўйнатаётган мен эканман. Эгамназар менинг заказимни бажараётибди эмиш. Қизиғи шунда-ки, мен, чамаси, Эгамназарни охирги марта ё 2005 йилнинг охирида, ё 2006 йилнинг бошида кўрганман. Адашмасам. Менинг куёвим Азам Фармонов қамалгандан кейин иккаламиз бир марта хат ёзиб хат олишганмиз. Бироқ бу иккаламиз орамиздаги гап ва унинг У.Ҳайдаровга алоқаси йўқ. Шундан кейин Эгамназар билан алоқамиз тамоман узилган: биз бир-биримиз билан на телефон ёки скайпда гаплашганмиз ва на э-майл орқали хат ёзишганмиз. Бу узилишнинг сабабларини фақат иккимиз биламиз, холос. Менинг тириклигимда алоқамиз тикланадими-йўқми, билмайман.\nЭгамназар ҳақида икки оғиз гап. Эгамназар ташкилотимизда энг қўрқмас йигитларимиздан бири бўлган. Унинг адабий истеъдоди ҳам жуда юқори эди. Унинг “Қаршилар йўқ, бетарафлар ҳам йўқ!” номли шеъри ҳақида мен ЎИҲЖнинг баённомасини ёзганман ва унда унинг шу битта шеъри Абдулла Орипов ва Эркин Воҳидовларнинг бир китобидан юксакроқ, деб атаганман. У ҳукумат одамлари уюштирган тўда (50 дан ортиқ одам) Эгамназарни қақшатқич калтаклагандан кейин ташкилотимиз аъзолари уни Тошкентга олиб қочишгани, уни Тошкентдаги ва Гулистондаги касалхоналарда даволанишга ёрдам беришганини ҳамон эслайман.\nҲукуматга хизмат қиладиган сотқинлар бошқаларни лох (шалпангқулоқ) деб ўйлайдилар ва ўз тилларидан илинадилар. Эгамназарни бир неча марта ҳозир ҳам дўстим деб атаётган Улуғбек шу заҳотиёқ уни судга бераман, дейди. Илгари Эгамназар “Мен сенинг дўстингман!” деб Улуғбекка кўнгил изҳор қилганми-йўқми, билмайман. Бироқ бировдан, у ким бўлишидан қатъий назар, оддий тўҳмат эмас, балки кескин фош этувчи “тўҳмат” эшитаётган одам ҳеч қачон тўҳматчини дўстим деб атамайди. Улуғбек Эгамназарни дўстим деб атаётгани “Мен оқман, мен сотқин эмасман” деган иддаога халқимизнинг аксариятини ташкил этувчи чойхона одам (обыватель)ларни ишонтириш учун айтилган, холос. Бунга махсус одамлар махсус жойларда ўргатишади. Унча-мунча оқни қорадан ажратишни биладиган одамлар унинг бу иддаосига ишонмайдилар.\nУ.Ҳайдаров ЎИҲЖни ташлаб “Эзгулик” ташкилотига ўтиб кетгани учун мен уни кечира олмаган ва шу кундан бошлаб уни ўзимга душман деб ҳисоблаган эмишман. Шу туфайли мен Эгамназарни унга қарши қайраган эмишман. Эгамназарнинг фош этувчи мақоласидан кейин бу бечора шошиб қолганга ўхшайди ва оғзига келганини, унда мантиқ борми-йўқми дея мулоҳаза қилмай, гапириб юбораверадиган даражага тушиб қолибди шекилли. Мен Ўзбекистондан 2006 йил ўртасида чиқиб кетганман, Эгамназар ҳам “плюс-минус” шу пайтларда чиқиб кетган бўлса керак. Эгамназар мазкур мақоласини нега ҳозирги кунда ёзишга қарор қилганини мен билмайман. Бироқ нега мен Улуғбекнинг “ғийбатини” 6 йилдан кейин бошлашга қарор қилибман? Унгача менда имконият йўқмиди? Қамоқдамидим?\nМен сотқинлардан жирканаман ва улар ҳақида ҳада-беҳуда ёзгим келмайди. Сотқин Саиджахон Зайнобитдинов халқни чалғитиш мақсадида ёзган нарсаларини ўқигач, айниқса Андижон қирғининг 5 йиллигига бағишлаб берган интервьюсини эшитгач, мен ўша заҳоти уни бу қирғиндаги роли ҳақида мақола ёздим [қаранг: “Бирдамлик” қовун туширди” мақола, “Янгидунё” сайти]. Мен уни фош қилиш учун 6 йил кутганим йўқ. Саиджаҳон ЎИҲЖ раҳбарияти 2003 йил 2 сентябрида қабул қилган қарорига тамоман зид равишда, сотқинлик қилиб 2003 йил сентябридан 2004 йил майигача жаҳон жамоатчилиги, халқаро ташкилотларни алдаш учун ҳукумат томонидан ишлаб чиқилган “Қийноқларга барҳам бериш учун миллий режа”ни амалга киритиш мақсадида ташкил қилинган “Тез ҳаракат қилувчи гурух” таркибида МХХ, прокуратура, милиция ва суднинг юқори лавозимли вакиллари билан оғиз-бурун ўпишиб юрганда биз уни ташкилотдан ҳайдадик ва бу ҳақда мен ўз вақтида ёздим. Мен: “6 йилдан кейин ёзарман” деб кутган эмасман.\nБиз ташкилотимизга сингдирилган ёки ҳукуматга сотилган одамни фош қилсак, дарҳол уни ҳайдаганмиз. Биз ҳайдаган одамларни негадир “Эзгулик” раҳбари дарров ўз ташкилотига тортар эди. Сухроб Исмоилов, Руслан Шарипов, Ҳайитбой Якубов, Абай Байбулатов шулар жумласидандир. 2001 йил ташкилотнинг 3-чи Қурултойи арафасида ташкилотнинг уч аъзоси – В.Иноятова, А.Абдуллаев (Наманган) ва Музаффармирзо Исоқов (Андижон) – АҚШ элчихонасининг “Америка билан танишиш” программаси бўйича АҚШга уч ҳафталик саёҳатга кетишди. Уларни бу программага киритишда асосий рольни мен ўйнаганман.\nБироқ А.Абдуллаев ва М.Исоқов АҚШдан қип-қизил сотқин бўлиб қайтишди, ташкилот раҳбарияти билан алоқани тамоман узишди. Биз уларни ташкилотдан ҳайдадик. 2002 йил 17 февралда ўтган “Эзгулик”нинг таъсис қурултойида улар шу ташкилотга ўтганлари маълум бўлди ва ҳамма нарса ойдинлашди. 2001 йили ташкилотимизнинг уч аъзоси – В.Иноятова, Тўлқин Қараев ва Комилжон Ғофуров (Ургут) – Белградга 10 кунлик ҳуқуқбонлик ўқишига кетишди. К.Ғофуров Белграддан сотқин бўлиб қайтди ва ташкилотдан чиқиб кетди. Кейинроқ у ким кимлигини тушунди ва менга хат билан мурожаат қилди ва кечирим сўради. Хатни мен сақлаб қўйганман.\nҲайитбой Якубов ҳам В.Иноятова тузоғига тушган сотқинлардан биттаси. Уни ЎИҲЖга 1998 йил Абдуманноб Пўлатов ва мен жалб қилганмиз. Яширмайман, бошида у ташкилот учун яхши ижобий ишлар қилди. Шулардан фақат биттасини келтириш кифоя деб ҳисоблайман. Ҳайитбой АҚШнинг Хьюман Райтс Вотч ташкилотининг Тошкентдаги офиси директори Акейша Шилдс билан бирга 1999 йили Жаслиқ посёлкасига бориб, у ерда ҳукумат диний ва дунёвий мухолифат вакиллари учун концлагерь қурганини билиб келишгач, бу фактни ЎИҲЖ 1999 йил 20 сентябрда биринчи марта дунёга эълон қилди.\nҲайитбой 2001 йилдан бошлаб В.Иноятованинг тўлиқ таъсирига тушиб қолди. 2001 ва 2003 йилларда В.Иноятова икки тадбирни – ЎИҲЖнинг 3-чи Қурултойи (2001 йил 2 октябрь) ва “Эрк” партиясининг 5-чи Қурултойини (2003 йил ноябрь) – бузишга астойдил ҳаракат қилганига мен гувоҳман (ҳар иккаласида). Биринчи тадбирни бузишда Ҳайитбой В.Иноятованинг ўнг қўли бўлди, бироқ мақсадга эриша олмади. Ҳайитбой ЎИҲЖнинг Хоразм вилояти бўлимини бошқарган пайтда бир неча грантлар олгани учун иқтисодий манфаат унинг сотқинлигининг асосий ташкил этувчисига айланди. Битта мисол келтираман.\n2005 йил Женевада Туркманистонга бағишланган халқаро конференция бўлган ва унинг ишида Ҳайитбой қатнашган. Ўша кунлари менга Женевадан БМТ Инсон ҳуқуқлари комитетининг эксперти, Болгария Хельсинки комитети раиси Крассимир Канев (менинг яхши танишим) телефон қилди. Орамизда ушбу диалог бўлди:\nСизнинг ташкилотингизда Ҳайитбой Якубов ишлайдими?\nИшлаган. 2002 йил 5 ноябрда биз уни ташкилотдан ҳайдаганмиз; ўша йиғилишда Польша Хельсинки комитети раиси Анджей Жеплински ва Голландия Хельсинки комитети раҳбарияти аъзоси Ян тер Лаак қатнашишган; нега сўраяпсиз?\nУ БМТга катта бир грант сўраб заявка топширди; заявка ЎИҲЖ номидан ёзилган; грант берувчи ташкилот Сизнинг фикрингизни сўрашаяпти;\nМенинг фикрим шундай: грантни Ҳайитбойнинг ўз номига берилса, миллион доллар беришса ҳам мен қарши эмасман; бироқ грантни у ЎИҲЖ номидан оладиган бўлса, мен мутлақо қаршиман ва мен бу ҳақда ҳамма ташкилотларни воқиф қиламан.\nМен Крассимир Канев билан 2007 йил ноябрда София (Болгария)да кўришдим. У менга ўша грант Ҳайитбойга берилмаганини айтди. Крассимирнинг гапи ростми-ёлғонми, яъни Ҳайитбой ўша грантни олдими-йўқми, билмайман. Ташкилотдан ҳайдалган Ҳайитбой йиллар давомида ЎИҲЖ номини ишлатиб грантлар олиб юргани бизга маълум бўлди.\nУлуғбекка қайтай. Андижон вилояти, Булоқбоши туманилик Одина Абдуллаева Жиззах вилояти Дўстлик туманида фермерлик қилар эди. Эгамназар ЎИҲЖнинг шу туман бўлимини бошқара бошлагач, кўпгина фермерлар, жумладан Одина ҳам, ташкилотимизга аъзо бўлишди. Дўстликда фермерлар ҳаракати бошланди ва у кундан кунга юксала борди. Ҳаракат фаолларидан бири Одина Абдуллаева бўлган. Бу ҳаракат Дўстлик тумани ҳокими, сенатор Маҳмуд Холбўтаев учун катта бошоғриққа айланди. Сенаторнинг Дўстлик туман бўлимимизни йўқ қилиш йўлидаги биринчи қадами мазкур бўлим ташкил бўлгандан уч кун ўтгач Одинани қамоққа олиниши бўлган. Конференция куни Одина биринчи бўлиб ЎИҲЖга аъзо бўлиш учун ариза берган. Туман таъсис конференциясида У.Ҳайдаров ҳам иштирок этган ва кандай одамлар қандай фаоллик кўрсатганини уз кўзи билан кўрган.\nУлуғбек М.Холбўтаев билан чамбарчас дўстона алоқада бўлганлигини ҳозир ҳамма билади. Бироқ бу дўстликдан Эгамназар ҳам, ташкилотнинг Жиззах вилоят бўлимининг раиси Бахтиёр Ҳамраев ҳам кеч воқиф бўлишган. Улуғбек ҳукуматга ишлаётгани ҳақидаги гумон Одина қамалгандан кейин пайдо бўлди. Мен-ку узоқда, Тошкентда, бўлганман, лекин мен одамларимиздан Улуғбек ҳақида маълумот олиб турганман.\nШундай хатлардан бирида “Одинанинг қамалишида биз бир одамнинг қўли бор деб гумон қилаяпмиз. Бу гумон эртага тасдиғини топиши мумкин. Эртага натижасини ёзаман” дейилган эди. Эртаси куни: “Толиб ака, кечаги хатимда ёзилган гумон тўғри бўлиб чиқди. Улуғбек биз ва сиз ўйлаган одам эмас, у ҳукуматга ишлаётганини аниқладик. Одинанинг қамалишида у асосий ролни ўйнаган” деган хат олдим. Мен ва жиззахлик фаолларимиз Улуғбекнинг ҳатти-ҳаракатларига алоҳида эътибор қарата бошладик.\nМ.Холбўтаевнинг буйруғи билан ЎИҲЖга аъзо бўлган ва фермерлар ҳаракатида фаоллик кўрсатаётганларнинг ери бирин-кетин тортиб олина бошланди. Дўстликда фермерлар норозилиги кучайиб кетди. Юздан ортиқ фермер Дўстлик туман ҳокимияти олдида норозилик пикети уюштиришга тўпланганда М.Холбўтаев тўплаган гурух (улар ичида спорт коллежи каратэчилар гурухи ҳам бўлган) аёлу-эркакка қарамасдан шафқатсиз калтаклаган. Фермерлар пикетлар уюштиришни Тошкентга кўчиришга қарор қилишганда У.Ҳайдаровнинг башараси тамоман намоён бўлди. Унинг саъй-ҳаракати билан фермерлар М.Холбўтаев жўнатган мхх-чилар ва миршаблар гурухи фермерларни кечаси ётган жойларидан турғизиб, калтаклаб Дўстликка олиб кетишганининг тафсилотларини ёзиб ўтирмайман. Бу ҳақдаги маълумот илгари интернетда чоп этилган.\nУлуғбек Ҳайдаров бироз адашибди, у аслида Эгамназарни эмас, мени судга бергани маъқул эди. Ҳалиям кеч эмас. Бундай дейишимнинг сабаби шу-ки, унинг айтишича бу “иғвони” Эгамназар эмас, мен бошлаганман экан, Эгамназар фақат қўғирчоқ вазифасини бажарган экан, холос. Аслида, бундай иддаога, яъни “Сен Эгамназарни қўявер, айбни Толиб Ёқубовга юкла” дея Улуғбекни унинг асл хўжайинлари ёки Прагага Қурултойга келган ўзига ўхшаган шоввозлар ундаган бўлиши мумкин. Ўз интервьюсини у Прагага келган куни ва айнан “turkiston-TV” радиосига бергани одамни ҳар хил ҳаёлларга йўналтиради. Бироқ, у судга Эгамназарни тортган тақдирда ҳам Эгамназар судда керакли ва етарли жавобни бера олишига менинг ишончим комил.\nМХХ И.Каримовнинг нонини бекорга еяётгани йўқ, улар дунё бўйлаб изғиб юришибди. Бири радио ташкил қилиб юклатилган вазифасини бажараётган, иккинчиси ёзиб, интервью бериб шу ишни қилаётган пайтда, учинчиси тўппонча кўтариб Ўзбекистоннинг асл фарзандларини ов қилишга чиққан. Фуад Рустамхўжаев ва Обидхон-қори аканинг фожеали қисматлари ҳали кўпчиликни сергак тортишга ундамаяпти, шенилли.\n4 июль 2012 йил.\nCategories: Толиб ЁҚУБОВнинг мақолалари\t| Метки: МАҚОЛАЛАР, СИНГДИРИЛГАН ҲУФЪЯлар, Толиб ЁҚУБОВ, Улуғбек Ҳайдаров, Эгамназар Шаймонов | Leave a comment


Давлат активлари сотилади, инвестиция таклифлари шакллантирилади | NORMA.UZ\nМамлакатимизга тўғридан-тўғри хорижий инвестицияларни жалб қилиш механизмлари такомиллаштирилмоқда (29.04.2019 йилдаги ПҚ–4300-сон қарор).\nУшбу йўналишдаги ишлар фаоллаштирилиб, қуйидаги чора-тадбирлар кўрилмоқда:\nбиринчидан, кимё ва нефть-газ саноати, машинасозлик соҳасидаги хўжалик юритувчи субъектлар, банк-суғурта ташкилотлари устав капиталларидаги давлат акциялар (улушлар) пакетларини сотиш.\nХусусан, «Алоқабанк», «Туронбанк», «Asia Alliance Bank» ва «Кафолат» АЖдаги давлат улушларини (25%) сотиш таклиф қилинмоқда. Сотиш учун таклиф қилинаётган акциялар (улушлар) пакетларининг умумий сони – 29 та. Нуфузли халқаро баҳолаш компаниялари умумқабул қилинган халқаро баҳолаш стандартларига мувофиқ уларни баҳолаш билан шуғулланади. Алоҳида пакетлар инвестиция воситачилари ёки маслаҳатчилари орқали сотилиши мумкин. Бунда Давлат активларини бошқариш агентлиги ва унинг ҳудудий бўлинмалари томонидан баҳоловчилар, инвестиция воситачилари ва маслаҳатчилари энг яхши таклифлар асосида тўғридан-тўғри шартномалар бўйича танлаб олинади (27.09.2018 йилдаги ПҚ–3953-сон қарорга тегишли қўшимчалар киритилди).\nБундан ташқари, ёғ-мой саноати (17), «Ўзагрокимёҳимоя» АЖ (2) ва бошқа корхоналардаги (16) давлат активлари сотилади;\nиккинчидан, тўғридан-тўғри хорижий инвестицияларни жалб этиш учун тайёр инвестиция таклифларини ишлаб чиқиш. Тегишли рўйхатга умумий суммаси 6 131 млн АҚШ долларини ташкил этадиган иқтисодиётнинг турли соҳаларига оид 86 та таклиф киритилди;\nучинчидан, инвестиция ва бизнес форумлар, тақдимотлар («Road Show») ва маркетинг кампаниялари имкониятларидан кенг фойдаланиш. Масалан, жорий йилда Ўзбекистон вакиллари 9 та халқаро иқтисодий ва инвестиция форумларида иштирок этадилар.\nБундан ташқари, 2019 йил кузда пойтахтимизда Тошкент халқаро инвестиция форуми бўлиб ўтади. Яқин орада халқаро бизнес аренада Ўзбекистоннинг ижобий имижини илгари суриш бўйича «Invest in Uzbekistan» – ягона, мувофиқлаштирилган ахборот кампанияси ҳам ишлаб чиқилади;\nтўртинчидан, давлат-хусусий шериклик лойиҳаларини амалга ошириш бўйича устувор йўналишларни ташкил этиш. Хусусан, 2019 йилда 1 660 млн АҚШ доллари суммасига тенг 15 та турли ДХШ лойиҳаларини ишлаб чиқиш режалаштирилмоқда.\nҚарор билан бир қатор ташкилий масалалар ҳам тартибга солинган, ваколатли вазирлик ва идораларга тегишли топшириқлар берилган.


Мажлисбозлик - тараққиёт “аллергия”си\n19:31 / 19.04.2017\nЎзбекистон Президенти Шавкат Мирзиёев томонидан ўтказилган мажлисларда давлат раҳбари мажлисбозликларга эмас, аксинча, амалий ишларга кўпроқ эътибор қаратиш зарурлиги, бу давр талаби эканлиги ва пировард мақсад ҳам шуни белгилаши ҳақида жуда кўп гапирган. Кун.uz почтасига келаётган мактублардан бирида ҳам айрим туманлардаги ҳокимликлар ва бошқа мутасадди ташкилотларда мажлисбозликлар ҳамон авжида эканлиги, бу одамларга салбий таъсир кўрсатаётгани, белгиланган ишлар қолиб кетиб, ёлғон гапиришлар, алдашлар юзага чиқаётгани тилга олинади. Жумладан, мактубда шундай дейилади:\n“Андижон вилоятидаги туманлардан бирида директор бўлиб ишлайман. Кеча тонгги олтида машинамга ўтириб, туман ҳокимлигида ўтадиган мажлисга қатнашиш учун чоғландим, худди мени кимдир мажбур қилгандек. Аслида бу вазият мен учун мажбурий ва ихтиёрий ҳолат бўлиб қолган. Борсанг бир кун вақт йўқотасан, бормасанг ишингни.\nХуллас, саҳарлаб мажлисга йўл олдим, йўл-йўлакай қўшни мактаб директорларидан 4 нафарини машинамга ўтказдим. Соат 07:00да туман ҳокими йиғилишни очиб, бугунги кун бажариладиган вазифа, топшириқларни ва ўтган кун топшириқларининг бажарилиши бўйича нақ 2 соат гапирди. Топшириқларни олдик ва эътиборлиси йўл четларига гул ва дарахтлар ўтқазиш бўйича алоҳида буйруқ бўлди.\nТуман ҳокими йиғилишидан чиқиб, соат 09:00да Халқ таълими муовини мажлисига кирдик. У ерда ҳам ҳоким айтган гаплар ва топшириқлар такрорланди. Соат 12дан ўтганда силламиз қуриб, танг ҳолатда мажлисдан чиқдик-да, тушлик қилиш учун тўғри келган кафега кирдик. Қорин тўйиб, ўзимизга келдик, лекин икки мажлисда кўрилган масалалар, берилган топшириқлар алғов-далғов ҳолда ёддан чиқди. Сабаби соат 13:00да туман ҳокимияти биносида “Қурилиш қўмитаси” бўлими бошлиғи бизни мажлис ўтказиш мақсадида интизорлик билан кутарди. Соат 13:00да йиғилиш бошланди. Яна ўша вазифа ва топшириқлар 2 соат қайта тушунтирилди. Соат 16:00, энди ҳоким бува ҳузурига. Бугунги кун тафсилотлари бўйича РАПОРТ бериш керак. Жуда ҳаяжонли ва шарафли мажлис. Гердайиб ўтирамиз, чунки топшириқлар сўралганда “Буздик”, “Қурдик”, “Экдик”, “Етказдик”, “Тургаздик” ва “Айтганингиздек бажардик”, деб мақтанамиз.\nШу ўйлар хаёлимдан ўтар экан, ёнимдаги (менинг ҳамроҳим) мактаб директоридан “Дарахтлар экилиши нима бўлди?” – деб сўраб қолди. Ҳамроҳи ҳам шарт ўрнидан турди-да, иккиланмай “6 дона кўчат ўтқазилди, қолган 4 донасини эртага эрталаб ўтқазамиз” – деб жавоб қайтарди. Берилган жавобдан эсанкираб қолдим - қандай қилиб?! “Ўртоқ, ахир эрталабдан бери бирга бўлсак, қандай қилиб 6 дона дарахт ўтқаздиз?”, деб сўрадим мажлисдан чиққач. “Эээ, ака ҳозир нима ҳам дея оламан, саҳардан бери мажлисдаман, десам ишдан ҳайдашади-ку. Бошлиқлар мажлисдан бўшашмаса, ким ҳам ортимдан текширади, бу ёғи бир гап бўлар...”.\nҲокимият биносидаги ҳар кунги мажлислардан бири соат 20:00да барҳам топди. Яна шерикларим билан машинамда ортга қайтдик. Ҳамма жим, чарчаган. Мен эса бугунги кун тафсилотлари: “Ким нима деди, қачонга айтди, нимага, қаерга?..”, - барча айтилган, берилган вазифалар ва топшириқларни бирма-бир саралашни бошлайман. Менинг ва ҳамроҳларим зиммасига юклатилган мактаб ўқувчиларига бериладиган бугунги билим энди нима бўлди?”.\nҚизиқ ҳолатлар шундай эмасми? Бунга на кулишни ва на йиғлашни биласан киши. Бюрократия ҳақиқатда ҳам жамиятни захарловчи даҳшатли кучдир. У таг-томири билан суғуриб ташланмас экан, худди ажриқ бутун ерни расво қилгандек, у ҳам илдиз отишдан тўхтамайди, жамиятни заҳарлашда давом этаверади.


Терроризмни тарғиб қилувчи ўзбек тилидаги сайтлар сони 7 мингга етди - Anhor\nAnhor Все посты Терроризмни тарғиб қилувчи ўзбек тилидаги сайтлар сони 7 мингга етди\nТерроризм ва диний ақидапарастликни тарғиб қилувчи сайтлар сони сўнгги ўн йилда сезиларли даражада ошди. Бу ҳақда ЎзМТРКнинг «Ёшлар» телеканали орқали намойиш этилган «Интернетга ин қурган «ўргимчаклар» кўрсатувида айтиб ўтилди, деб ёзади “Кун” нашри.\nКўрсатувда таъкидланишича, бундан 10 йил аввал терроризмни тарғиб қилувчи ўзбек тилидаги интернет-ресурслар сони 20 тани ташкил этган бўлса, ҳозирги вақтга келиб уларнинг сони 7 мингга етган.\nКўрсатувда қайд этилишича, интернетдаги маълумотларнинг 86 фоизини ахлоқий бузуқлик ва зўравонлик руҳида ахборотлар, хусусан, бундан 23 фоизини диний экстремизм, 30 фоизини эса беҳаёликни тарғиб қилувчи ахборотлар эгаллаган.\n«Интернетда ин қурган «ўргимчаклар» кўрсатувида таъкидланишича, «Ал-Қоида» халқаро террорчилик ҳаракати ўз тарғиботининг 99 фоизини интернет орқали олиб боради. Умуман олганда эса, интернетдаги маълумотларнинг 14 фоизи фойдали, холос.\nФарғонада порахўр божхоначиларга ҳукм чиқарилди


09:10 / 29.08.2019 830 pdf Ўқиш режими + -\n«Яхшилик юзингизни машриқ ёки мағриб томонга буришингизгина эмас. Лекин яхшилик – Аллоҳга, охират кунига, фаришталарга, китобга, набийларга иймон келтирган ва молини яхши кўра туриб яқин қариндошларга, етимларга, мискинларга, йўқсил йўлчига, тиланчиларга ва қул озод қилишга берган ҳамда намозни тўкис адо этган, закотни берган киши ҳамда аҳд қилганда аҳдига вафо қилувчилар, йўқчилик, қийинчилик ва шиддат вақтида сабр қиладиганларникидир. Ана ўшалар содиқ бўлганлардир. Ана ўшалар, ўшаларгина тақводорлардир» (Бақара сураси, 177-оят).\nИнсонлар яхшиликни белгилашда кўпинча ақлларини, ота-боболаридан қолган урф-одатларни, ўзлари яшаб турган жамиятдаги ўлчовларни ҳисобга олишади.\nБирлари яхшилик деб тушунган нарсани бошқалари мутлақо ёмонлик деб тушунишлари ҳам мумкин. Демак, яхшиликнинг ҳақиқатини мазкур ҳоллардан устун турувчи жиҳат белгилаши керак.\n«Лекин яхшилик – Аллоҳга, охират кунига, фаришталарга, китобга, набийларга иймон келтирган ва молини яхши кўра туриб яқин қариндошларга, етимларга, мискинларга, йўқсил йўлчига, тиланчиларга ва қул озод қилишга берган ҳамда намозни тўкис адо этган, закотни берган киши ҳамда аҳд қилганда аҳдига вафо қилувчилар, йўқчилик, қийинчилик ва шиддат вақтида сабр қиладиганларникидир», демоқда.\nАллоҳга, Унинг борлигига, сифатларига, исмларига, ягоналигига, тарбиякунанда эканига, илоҳлигига иймон келтириш.\nОхират кунига, яъни қиёмат қўпишига иймон келтириш, фаришталарга, уларнинг сифатларига иймон келтириш, китобга, яъни Аллоҳ таоло томонидан бандаларни ҳидоятга бошлаш учун нозил қилинган илоҳий-самовий китобларга иймон келтириш.\nАллоҳ таоло юборган пайғамбарларнинг бирортасини ҳам қўймасдан, ҳаммасига иймон келтириш.\n«...молини яхши кўра туриб яқин қариндошларга, етимларга, мискинларга, йўқсил йўлчига, тиланчиларга ва қул озод қилишга берган...»\nЯхши кўрган молидан қариндош-уруғларга; боқувчисидан ажраб қолган етимларга, яъни боқувчисиз қолган, балоғат ёшига етмаган ёш болаларга; мискинларга, яъни еб-ичиш ва яшаш учун етарли маблағи, даромади йўқ кишиларга; ватангадоларга, яъни ватанидан узоқда нафақасиз қолган одамларга; тиланчиларга, яъни ўзида яшаш учун моддий имконияти йўқлигидан мажбур бўлиб бошқалардан моддий ёрдам сўраганларга; қул озод қилишга, яъни хўжаси билан маълум миқдор маблағ эвазига озодликка чиқишни келишиб қўйган қулларга бериш.\nСабрлилик ҳам иймонли мусулмон кишиларнинг алоҳида олий ва зарурий сифатларидан ҳисобланади. У ҳақда аввалги оятлар тафсирида батафсил сўз юритилди.\nДемак, турли қийин ҳолатларда сабр қилувчилар Аллоҳ таърифлаган яхшилик соҳибларидан бўлар эканлар.\n«Ана ўшалар содиқ бўлганлардир. Ана ўшалар, ўшаларгина тақводорлардир», деб таърифланмоқда.\nАбу Зарр Ғифорий розияллоҳу анҳу Набий алайҳиссаломдан «Иймон нима?» деб сўраганларида Пайғамбаримиз Муҳаммад алайҳиссалом ушбу оятни тиловат қилганлар. Кейин яна қайта сўраганларида, яна шу оятни тиловат қилганлар.\n07:10 / 29.08.2019 696\n11:05 / 29.08.2019 1350\n1055 08:09 / 10.02.2020\n2710 17:30 / 19.07.2020\n665 08:00 / 20.11.2019\nҲофиз Заҳабий .Тазкиротул ҳуффоз,да Бағдод муаррихи ва муҳаддиси Хатиб Бағдодийнинг таржимаи ҳоли ҳақида қуйидагиларни ёзган .Хатиб юриб кетаётганида қўлида давоми...\n239 19:03 / 09.09.2020


Эркаклар диққатига! Ёғли таом ея кўрманг. Негаки...\nБугун 15 август, 2020 йил, шанба\nКанаданинг Монреаль шаҳридаги Макгилл университети соғлиқни сақлаш маркази мутахассислари таркибида жуда кўп бўлган таомни истеъмол қилиш ва простата бези ўртасида боғлиқликни аниқлашди. Бу ҳақда MedicalXpress портали хабар қилди.\nТадқиқотчилар 319 кишининг овқатланиш ва MYC онкоген намойиш бўлиши билан боғлиқ маълумотларини тўплашган. Натижада рациони ёғларга бой кишиларнинг бундай ёғларни умуман истеъмол қилмайдиганларга қараганда простата саратонидан ўлиш хавфи 4 баравар юқори эканлиги ҳақидаги хулосага келишган.\nМаълум бўлишича, ёғларга бой овқатларни истеъмол қилиш саратон кўпайишини тезлаштирувчи тўқималарнинг қайта лойиҳаланишига олиб келар экан ва бунда ўлимга олиб келиш эҳтимоли ошади.\nҲайвон ёғларининг таомдаги ҳиссасини камайтириш касалликни дастлабки босқичидаги ривожланиш суръатини пасайтириши мумкин. Тадқиқот муаллифларининг сўзларига кўра, келажакда унинг натижалари простата саратонига чалинганлар учун махсус парҳезни тузишда ёрдам бериши мумкин.\nКиритилди: 21:30 01.12.2019. Ўқилди: 6412 марта. Фикрлар сони: 0 та.\n🧐 Ўзбекистон Россия вакцинасини қачон сотиб олади?\nМоника Беллуччи биринчи марта собиқ турмуш ўртоғи билан кечки овқатга борди (фото)\nТрамп оғир касалликка чалинди. У касалхонада\nРоссиянинг халқаро захиралари рекорд даражага етди\nКосмонавт кийимидаги Лукашенко! Илон Маскга Белорусия раҳбарини Марсга юбориш таклиф қилинди (фото)\nҲали якунига етмаган 2020 йил инсоният тарихидаги энг ёмон йил бўлиши мумкин\nЯна 2 ҳудудда 196 кишида коронавирус аниқланди\n"Барселона" мураббийлигига энг муносиб номзод маълум бўлди\nФарзандини самолётда дунёга келтирган аёл унга ажабтовур исм беришга қарор қилди\nЛукашенконинг сўзлари Украинани ғазаблантирмоқда


Бош сахифа > Янгиликлар > ТИЛ БОР ЭКАН, МИЛЛАТ БАРҲАЁТ!\nЎзбекистон Республикасининг “Давлат тили ҳақида”ги қонуни қабул қилинганининг ўттиз йиллигига бағишланган тантанали тадбирлар Навоий вилоятида ҳам давом этмоқда.\nДастлаб, тадбир эрта тонгдан кенг жамоатчилик, ёшлар, оммавий ахборот воситалари иштирокида Алишер Навоий ҳайкали пойига гулчамбар қўйиш билан бошланди.\nШундан сўнг, “Фарҳод” маданият саройида байрамга бағишланган маданий- маърифий тадбир ташкил этилди. Ушбу тадбирда вилоят ҳокими К. Турсунов сўзга чиқиб, нуфузли анжуманда иштирок этаётган Россия, Туркия, Озарбайжон, Тожикистон мамлакатларидан ҳамда республикамизнинг турли ҳудудларидан келган таниқли олимлар, мураббийлар, тадқиқотчиларга ўз ташаккурини билдирди.\nТадбир доирасида иншолар танлови ғолиблари вилоят ҳокимлиги томонидан тақдирланди.\nБундан ташқари, “Глобаллашув шароитида ўзбек тили ва ўзга тиллар муносабати: муаммо ва ечимлар” мавзусидаги халқаро илмий конференция ўз ишини бўлади.\nТарғибот тадбирлари давом этмоқда... .


Германиялик мутахассислар «бузилмайдиган» автомобилларни аниқлашди - Zamin.uz\n17:45 / 05.09.2020\nГерманиянинг «Technische Ueberwachungsverein» ташкилоти экспертлари деярли ҳеч қачон бузилмайдиган ишончли машиналар рейтингини тузиб чиқишди. Бунинг учун улар 3 йилдан 11 йилгача бўлган машиналарни танлаб олишди.\nСўнг автомобилларни ёшга оид тоифаларга ажратиб чиқишди. Бунда уларнинг қанчалик кўп сервис марказларга мурожаат қилиши ҳисобга олинган.\nБуни қарангки, уч йиллик машиналар тоифасида Porsche 911, Mercedes-Benz GLC 92, Mercedes-Benz SLC ва SLK, шунингдек, Mercedes – B-Class камроқ бузилар экан. Mazda CX-3 ва Mercedes A-Class, C-Class каби машиналар ҳам шу тоифага киритилган.\nБеш йиллик машиналар орасида энг «бузилмайдигани» Audi TT, Porsche 911, Opel Mokka, Mercedes-Benz B-синфи ва Mercedes SLK ҳамда Mitsubishi ASX ва Audi Q5 экан. Етти йиллик машиналар орасида Audi TT, Porsche 911 ва Mercedes SLK энг чидамли машиналар деб тан олинган. “Замин” янгиликларини “Инстаграм”да кузатиб боринг


Маҳаллада 6 сотих қаровсиз ётган ер бор эди… - Huquq.uz\nМаҳаллада 6 сотих қаровсиз ётган ер бор эди…\n17:34 - 24.12.2020\nҚонунга хилоф равишда иш тутиб, “Кадастр идораси уйимни ҳужжатлаштириб берган, тураржойим қонуний” деб хотиржам юрган фуқаролар йиллар ўтиб, жабрдийда бўлиб қолишлари тайин. Чунки, маълумотларга кўра, шу пайтгача ноқонуний қурилган уйига қонунга хилоф йўллар билан кадастр ҳужжати қилиб олган бирорта фуқарога уйи бузилганда ҳеч қандай компенсация тўланмаган.\nУшбу маълумотдан Қибрай туманидаги Янги авлод МФЙ раиси бехабар бўлиши мумкин, лекин у ноқонуний иш қилиш оқибатини жуда яхши тушунарди. Маҳаллада 6 сотих қаровсиз ётган ер бор эди. Шуни кўз остига олган Александра Саломатова маҳалла раиси Сирожиддин Қўзиевга учрашади. Уй-жойи йўқлигини айтиб, уни аврайди. Шу ерни номига расмийлаштириб берса, уй қуриб олишини таъкидлайди. Маҳалла раиси ҳеч қандай иморати бўлмаган жойга кадастр ҳужжати тайёрлаб бўлмаслигини яхши биларди. Шундай бўлса-да, аёлни бу ишдан қайтармади. Аксинча, А.Саломатовани ушбу ерда бир хона уй, ошхона, хожатхона қуриб олган ҳолда бир неча йиллардан буён яшаб келаётганлиги ҳақида қалбаки маълумотнома тайёрлаб беради.\n2019 йилнинг апрель ойида А.Саломатова Вазирлар маҳкамасининг 461-сонли қарори бўйича уй-жойга нисбатан мулк ҳуқуқини қўлга киритиш учун мазкур маълумотнома асосида Қибрай тумани Давлат хизматлари агентлигига ариза билан мурожаат қилади. Ўз навбатида аёлнинг ушбу мурожаати “Ер тузиш ва кўчмас мулк кадастри” ДКнинг туман филиали мутахассиси Азизбек Мусаевга келиб тушади. У аслида маълумотномада кўрсатилган объектни бориб ўрганиши керак эди. Лекин мутахассис ундай қилмади. Ҳеч қандай иморатлари бўлмаган ерга А.Мусаев ҳам бир хона уйи, ошхона ва ҳожатхонаси бор, деган техник чизма қилиб, унга сохта маълумотлар киритади ва умумий электрон тизимга юклаб қўяди. Оқибатда А.Саломатова мана шундай эътиборсизлик ва сохтакорлик асосида кадастр йиғма жилд ҳужжатларини қўлга киритади.\nНоқонуний ишнинг миси чиқмасдан қолмайди. Тегишли идоралар томонидан ўтказилган текширишларда уччала шахснинг ҳам қилмишлари ошкор бўлди. Суд ҳукми билан уларга тегишли жазо тайинланди.


Ўшлик эркак рафиқасини ўлдирганини ёнғин билан яширишга ҳаракат қилди\n13:19 / 22.10.2015\nҚирғизистоннинг Ўш вилоятида истиқомат қиладиган эркак қотиллигини ёнғин билан яширишга ҳаракат қилди. Бу ҳақда ҳуқуқ-тартибот органлари хабар берди.\nАйтилишича, Ўзган туманининг Мирзаки қишлоғида бир аёл вафот этган. Унинг эри нон ёпиш пайтида электр плитаси портлаб, аёл ток уришидан ҳалок бўлганини айтган. Аммо аёлнинг онаси милицияга ариза билан мурожаат қилган.\nТергов пайтида маълум бўлишича, эркак аёлни калтаклаб, унинг соғлиғига жиддий жароҳат етказган, сўнг бу фактни яширишга ҳаракат қилиб, уни ҳаммадан беркитиб юрган. Бир куни у рафиқасининг нафас олмай қолганини кўриб, қотилликни ёнғин содир этиш билан яширишга ҳаракат қилган.


Humo Arena - биринчи муз спорти саройи\nХумо Арена - Ўзбекистоннинг биринчи муз спорти саройи ҳақида қизиқарли фактлар билан танишинг.\nХумо Арена 7 қаватдан иборат бўлиб, унинг умумий майдони 82 минг метр квадрат. Мажмуа 12 минг томошабинга мўлжалланган. Шунингдек у ерда 1600 ўринли автотураргоҳ бор.\nБино қурилишида 4 мингдан ортиқ ишчилар ишлаган, Германия, Россия, Австрия, Испания, Франция, Италия ва бошқа мамлакатлардан 10 дан ортиқ ҳамкор компаниялар жалб қилинган.\nHumo Arena умумий қиймати - 1,5 триллион сўм бўлиб, ундан 185 миллион АҚШ доллари - хорижий инвестициялардир.


Peugeot компанияси бетон полли муқобил машина ишлаб чиқди\n11:00 / 28.02.2017\nФранциянинг Peugeot автомобилсозлик компанияси янги Instinct концептини намойиш этди. Тўрт ўриндиқли муқобил шутинг-брейк (спорткар негизида ишлаб чиқилган 2 эшикли универсал)га илғор мультимедиа тўплами ўрнатилган. У ҳайдовчининг истагини топа олади. Бундан ташқари, концепт поли юпқа бетон қопламага эга. Ташқи кўринишидан ипаксимон жилоланувчи машина Peugeot фикрича, «сизни бемалол жойлашишга ва ҳордиқ чиқаришга ундайди».\nМультимедиа тизими Internet of Things платформасида ишлайди ва Samsung Artik Cloud булутли хизматидан фойдаланади. Унинг ёрдамида тизим ҳайдовчи гаджети билан улана олади. Унинг танловларини ёдида сақлаб қолади. Олинган маълумотлар асосида машинадаги иқлим назорати (климат-контроль), бошқарувчи электроника ишлаш тартиби ҳамда салоннинг ёритилиши ва ўриндиқ ҳолати созланади.\nКонцепт 300 от кучига гибрид мотор билан жиҳозланган концепт хўжалик электр тармоғидан қувватлана олади. Унинг барча ғилдираклари етакчи бўлиб, бош ёритқич чироқларига ўрнатилган камералар билан уйғунликда ишловчи хавфсизлик тизимига ҳам эга.\nЯнги машина март ойида бўлиб ўтадиган Женева автокўргазмасида расман тақдим этилади.


Месси Неймарнинг "Реал"га эҳтимолий трансфери ҳақида гапирди - Penalti.uz | Футбол янгиликлари олами!\n"Барселона" ҳужумчиси Лионель Месси "ПСЖ" форварди Неймарнинг каталонияликлар сафига қайтишини истамоқда.\n"Шахсан мен Неймарнинг "Барселона"га қайтишини истар эдим. У ноёб футболчи. Бироқ ҳақиқат шундаки, бунинг эҳтимоли жуда кам. У яна бизлар учун ўйнаса яхши бўлар эди. Мен уни "Барселона"да кўришни истардим. Агар у "Реал"га ўтса, ростини айтсам, менга бу ёқмас эди", – деди Месси.\nАввалроқ, бразилиялик ҳужумчи ёзги трансферлар вақтида "ПСЖ"ни тарк этиши мумкинлиги, унга "Реал Мадрид" асосий даъвогар экани ҳақида хабарлар тарқалган эди. Бироқ футболчининг ўзи бу маълумотни рад этиб чиқди.\n09.06.2018, 10:24:24 1016 0\nНеймарнинг “Реал” ҳақидаги берилган саволга жаҳли чиқди\nПСЖ президенти: Неймар ҳеч қайерга кетмайди\nУсмон Дембеле Гризманнинг эҳтимолий трансфери ҳақида гапирди\nЖами: 51 Фойдаланувчилар: 0 Мехмонлар: 51


Ходорковский суд тизимини танқид қилди\n16 апрел 2021, Тошкент вақти: 16:03\nЮКОС ширкатининг собиқ раҳбари Михаил Ходорковский Россия суд тизими ва ички ишлар идораларини кескин танқид қилди.\n“Независимая газета” нашрида чоп қилинган интервьюсида Ходорковский адлия тизимини “зўравонликни қонунийлаштирувчи корхона”, дея атаган.\nМихаил Ходорковский 2003 йилда товламачилик ва солиқ тўлашдан бўйин товлаганликда айбланиб, 8 йилга озодликдан маҳрум қилинган эди. ЮКОС собиқ раҳбари эса ўзига қўйилган айбловларни инкор қилиб келмоқда.\nХодорковский тарафдорлари, ўз навбатида ЮКОС собиқ раҳбарининг қамалиши ортида сиёсий сабаблар турганини таъкидлаб келмоқдалар.\nПайшанба куни Инсон ҳуқуқлари бўйича Европа судида ЮКОС ширкатининг ёпилиши билан боғлиқ иш кўриб чиқилади.


ҚИЗЛАР ҚУЛЛИКДАН АСРАБ ҚОЛИНДИ » Past Darg'om haqiqati\nБош Сахифа » Сиёсий » ҚИЗЛАР ҚУЛЛИКДАН АСРАБ ҚОЛИНДИ\nМуаллиф: 013101 дан 26-01-2017, 15:52, курилди: 245\nБугунги кунда одам савдоси жаҳон ҳамжамиятини ташвишга солаётган глобал муаммолардан биридир. Турли алдовларга учиб, бу жиноятнинг қурбонига айланаётганлар орасида юртдошларимиз ҳам топилади. Ҳуқуқ тартибот органлари ходимлари томонидан бу жиноятга қарши кураш доирасида қатор чора-тадбирлар амалга оширилмоқда. Одам савдоси билан шуғулланган жиноий гуруҳлар фош этилмоқда. Самарқанд халқаро аэропортида ана шундай жиноятнинг олди олинди.\nАниқланишича, Россия Федерацияси фуқароси Р.Савченко Самарқандга ўз қариндошиникига келади. Ташриф давомида унда Ўзбекистондан ноқонуний йўллар билан қизларни олиб чиқиш ва келгусида улардан фоҳишалар сифатида фойдаланиш каби жирканч ғоя туғилди. З.Баҳодирова мўмай пул эвазига қизларни ёллашда унга ёрдам беришга рози бўлади.\nУ Россиянинг Рязан вилоятида юқори ҳақ тўланувчи официантлик, сотувчи-консультантлик ва обрўли савдо тузилмаларига ишга қўйиш имкони борлигини айтиб, ёлғон ваъдалари билан қизларни ўзига оғдира бошлайди. Бу таклифга учта ёш қиз хайрихоҳлик кўрсатади. Қизларга келгусида ишлаб, узиш шарти билан транспорт харажатларини ўз зиммасига олади. Уларнинг паспорт маълумотлари авиачипта олиш учун Россия Федерациясига жўнатилади.\nЮртимиз ҳуқуқ-тартибот органлари ходимларининг тезкор тадбири туфайли бу жиноят фош этилди. Самарқанд халқаро аэропортида уч нафар қизни Россияга жўнатаётган Р.Савченко қўлга олинди. Мазкур жиноятда шерик бўлган З.Баҳодирова ҳам ушланди.\nЖиноят ишлари бўйича Самарқанд шаҳар суди томонидан ушбу кимсаларга ҳукм ўқилди ва тегишли жазо тайинланди.


Ўзбекистон 11:50 / 21.02.2019 14257\nKun.uz сайти мухбири Тошкент шаҳри ҳокимлиги қошидаги Жамоатчилик кенгаши раиси, тадбиркор Ҳикмат Абдураҳмонов билан суҳбат қурди. Суҳбат давомида Ҳикмат Абдураҳмонов ҳокимлик қошидаги Жамоатчилик кенгашининг вазифалари, пойтахтдаги муаммоли масалалар – дарахтларнинг ноқонуний кесилиши ва уйларнинг огоҳлантиришсиз бузилиши, шунингдек, прописка ҳамда инвестициялар киритилиши каби масалаларга тўхталиб ўтди.\nЖамоатчилик кенгашининг вазифалари нима ва 2018 йилда нималар қила олди?\nМаълумот учун, Тошкент шаҳри ҳокимлиги қошидаги Жамоатчилик кенгаши 2018 йилнинг июнь ойида ташкил этилган. Ҳикмат Абдураҳмонов Жамоатчилик кенгаши фаолияти ва унинг вазифаларига тўхталди.\n«Жамоатчилик назорати тўғрисида 2018 йилнинг апрель ойида Ўзбекистон Республикаси Қонуни ва июль ойида Ўзбекистон Республикаси Президентининг қарори қабул қилинганди.\nЎтган йилнинг май ойларида Тошкент шаҳар ҳокимлиги жамоасидан менга қўнғироқ қилишди. Жаҳонгир Обидовичнинг шаҳар ҳокими лавозимига тайинланишидан кўп ўтмай бир таклиф бўлди. Жамоатчилик кенгаши тузилганига ҳам 7-8 ой бўлиб қолди. Бу тузилма мустақил Ўзбекистон учун ҳам, Тошкент учун ҳам янгилик.\n2018 йилда фаолиятимизнинг асосий қисмида биз институционал шаклланиш борасида иш олиб бордик. Бугун Жамоатчилик кенгашининг 13 йўналишда экспертлик гуруҳлари бор.\nУлар билан биргаликда «Тошкент-2025» концепциясини ёзишни бошладик.\nУшбу концепциямиз бўйича биз 2019 йилда кўпроқ амалий ишлар қилишимиз мумкин бўлади. 2018 йилда эса турли йўналишларда 45та лойиҳани амалга оширдик ва уларнинг кўплари давом этмоқда.\nХусусан, биз 2018 йилда ТОП-500 - фаол тадбиркорлар ва инвесторлар форуми, «Шаҳарга ўриндиқ ҳадя этинг» ташаббусини амалга ошириш, «Chilla Fest» ёзги шаҳар оммавий сайли, бир ҳафталик «Дўстлик» сайли концепцияси тузиш ва уни ташкиллаштиришда Жамоатчилик кенгаши мутахассисларининг бевосита иштироки, «Сиэтл» паркини тиклаш, Юнусобод туманидаги кўп қаватли тураржой биносининг ташқи қисмини қайта тиклаш, истироҳат боғлари ва бошқа жамоат жойларида ўтказиладиган «Open art-space» сайли концепциясини ишлаб чиқиш, Тошкент шаҳрининг брендини яратиш учун танлов ташкил этиш каби ишларни амалга оширдик. Жамоатчилик кенгашининг фаолияти ва йиллик ҳисоботи билан gorod.uz сайти орқали танишиш мумкин», дейди Ҳикмат Абдураҳмонов.\nУнинг айтишича, Тошкент шаҳри ҳокимлиги қошидаги Жамоатчилик кенгашининг асосий вазифаси шаҳар ҳокими ва аҳоли вакиллари ўртасида кўприк бўлиш ва турли масалаларда экспертлик фикрларини беришдан иборатдир.\nТошкент шаҳрининг қиёфаси ўзгариши бўйича қандай ишлар қилинди?\nЖамоатчилик кенгаши раиси шундай дейди: «Ёзда Москванинг етакчи «Стрелка» компаниясининг вакиллари, шунингдек, Туркия ва Франция давлатларидан архитектура соҳасидаги етакчи мутахассислар келишди.\nДастлаб улар шаҳарнинг тасдиқланган бош режаси йўқлигига эътибор қаратишди. Бу Тошкент шаҳар ҳокими томонидан ҳам кўпгина матбуот анжуманларида айтиб келинади. Бош режанинг йўқлиги аниқлик ва келажакка ишонч билан қарашга халақит берарди.\nСўнгги ярим йил ичида Тошкент шаҳар ҳокимлиги ва архитекторлари шу масала устида ишлашмоқда. Хусусан, бунда Тошкент шаҳрида кўпроқ аҳоли яшаши учун шароит яратиш, инфратузилмага аниқлик киритиш, боғларни тиклаш, йўлларни тўғрилаш ва уларни тирбандликлар пайдо бўлмаслиги учун оптималлаштириш бўйича ишлар олиб борилди. 2019 йилда, яқин ойларда шаҳар бош режаси тасдиқланиши йўлида ҳаракатлар бўлади».\nПрописка, прописка ва яна ўша прописка\nҲикмат Абдураҳмонов пойтахт олдида турган кўп йиллик муаммо – прописка тўғрисида ҳам ўз фикрларини билдириб ўтди: «Жамоатчилик кенгаши – тавсия беради, биз ҳеч қандай қарор учун ижроия органи эмасмиз. Бизнинг асосий функциямиз – биринчидан, кўприк функциясини бажариш.\nИккинчидан, билимларимиздан фойдаланган ҳолда янги ташаббусларни амалга оширишда ёрдам беришдир. Жаҳон тажрибасига назар ташлайдиган бўлсак, умуман, прописка деган тушунча советлар давридан қолиб кетган тушунча. Ҳар бир шаҳарнинг ривожланиши ва аҳолиси сони ошиши бозор иқтисодиёти омиллари асосида ўзгариб бориши керак. Тошкент шаҳрида, албатта, бу муаммо бор. У инфратузилманинг чекланишларида кўринади. Тошкент шаҳри аҳолиси 2,5-3 миллион эмас, 6 миллион бўлганида нима бўларди деб савол берсангиз, мутахассислар бу коллапсга олиб келади деб айтиши мумкин. Электр энергияси етишмаслиги, инфратузилманинг моддий ва маънавий ўзгариб кетгани каби сабаблар бор.\nШунинг учун бунга режали асосда ўтишимиз керак. Умуман, 2019 йилда урбанизация, шаҳарлар аҳолисининг ошиб бориши – бу табиий тенденция. Тошкентнинг бу жараёнга қанчалик тез, балки ўрта муддатда тайёр бўлишини, албатта, рақамлар орқали кўришимиз керак. Тадқиқот қилишимиз, илмий ўрганишимиз зарур.\nТавсиям шуки, замонавий технологиялар орқали бу жараённи максимал соддалаштирган ҳолда олиб бориш керак. Давлат хизматларини кўрсатиш агентлиги бор, Тошкент шаҳрида яна 15та шундай марказ очилади. Менимча, марказлар ташаббус ва ўзгаришларнинг амалда ҳам тез, ҳам сифатли кечишига ёрдам беради».\nСуҳбатни тўлиқ шаклда Kun.uz’нинг YouTube ва Mover’даги саҳифаларида томоша қилишингиз мумкин.\n23:28 / 19.05.2019 2095\n23:21 / 19.05.2019 7812


Дунёда 7 дона қолган Амир Темур олтинларидан бири «Миллий банк»да сақланмоқда\nДунёда 7 дона қолган Амир Темур...\n29.10.2019 11:12 0 2967\nБанк қандай пайдо бўлганини биласизми? Бу сўзнинг маъносиничи? «Сарроф пештахтаси» маъносини билдирадиган банк хизматининг илк кўриниши ўрта асрларда Европада юзага келган эди. Аҳолида пул кўпайгач, уни майдалаш ёки йириклаштиришга эхтиёж пайдо бўлди. Айнан шу ишни саррофлар кўчаларга пештахта қўйиб, амалга оширар эди.\nКейинчалик омонат сақлаш, кредит бериш ва бошқа хизматларга эҳтиёж сезилди. Шу тариқа илк банклар юзага келди. Ва бу қизиқарли маълумотлар «Миллий банк»томонидан ташкил этилган очиқ эшиклар кунида мактаб ўқувчиларига етказиб берилди.\nАйни вақтда Тошкент шаҳар, Юнусобод туманидаги 70-мактаб ўқувчилари «Миллий банк» ҳудудида бўлиб турибди ва банк фаолияти билан танишиб бормоқда. Банкнинг ҳар бир бўлими ҳақида алоҳида маълумот ўқувчиларга етказилди ва уларнинг саволларига жавоб берилди.\nШубҳасиз экскурсиянинг энг қизиқарли жиҳатларидан бири — «Миллий банк»нинг музейига қилинган ташриф бўлди. Юртимизда милоддан аввалги биринчи минг йилликдаёқ савдо-сотиқ етарлича ривожланган. Аҳамонийлардан тортиб, антик давр тангаларигача ўқувчиларга намойиш этилди.\nҚалбаки пул тайёрлаш — катта жиноят. Бунга қарши туриш учун пулда ҳимоя қатлами бўлади. Қўлимиздаги купюрага қарасак, у бир неча ҳимоя қатламига эга эканини кўрамиз. Фирибгарларга қарши ҳимояланиш ўрта асрлардаёқ бошланган эди.\nХонликлар даврида пул қимматбаҳо металлдан, хусусан, олтиндан тайёрланган. Бундай пулни қалбакилаштиришдан ташқари яна бир хавф бор эди. Қаллоблар ҳар бир тангадан озгина-озгина кесиб олиши мумкин бўларди. Қонун ҳимоячилари бунга қарши туриш учун пулни ҳимоя қилишган. Яъни, танганинг гир айланасига нуқталар қўйиб чиқилган. Натижада танганинг бир четидан қириб олиш ҳам имконсиз иш бўлган.\nМиллий банк музейига бутун дунёдан қизиқиш бор. Бу ерда сонга эмас, сифатга эътибор берилади ва Буюк Британия музейидан кам кўрилмайди. Хусусан, Амир Темур даврига оид олтин тангалар дунё бўйлаб 7 дона қолган, ҳолос. Ва мана шу тангалардан бири «Миллий банк»да сақланади. Банк яқинда ушбу тангани сотиб олди ва ўз коллекциясига қўшиб қўйди.\nСаёҳат охирида ўқувчилар мажлислар залига таклиф этилди. Бу ерда аввал банк ҳақида яна-да батафсилроқ маълумотлар видеороликлар кўринишида берилди. Якунда ўқувчилар ўзларини қизиқтирган саволларга жавоб олишди.\n— Мен мактабни битириб, университетга ўқишга кирсам, шартнома пулини тўлаш учун кредит олсам бўладими?\n— Албатта. Талабалар учун таълим кредити ажратилади. Кредит сизнинг номингизга расмийлаштирилади, аммо ота-онангиз кафил бўлади. Бундай кредитнинг муддати 10 йилдан иборат.\n— Мабодо банкдан кредит олган корхона касодга учраб, ёпилиб кетса, у олган кредит тақдири нима бўлади?\n— Кредит беришнинг ўзига яраша тартиб-қоидалари бор. Масалан, кредит учун гаровга бирор мулк қўйилиши лозим. Шундай экан, банк ўзини бундай ҳолатлардан кафолатлайди.\nСавол-жавоб қисмидан сўнг ўқувчиларга 20 дақиқа вақт берилди. Улар ўз таассуротларини қоғозга битишди ва ғолиблар тақдирланди.\n«Миллий банк» очиқ эшиклар куни муносабати билан ташкил қилган тадбирлар давом этмоқда.


Ғаллаоролда ўндан ортиқ ноқонуний олтин қазувчини тупроқ босиб қолди\nҚўлбола усулда олинаëтган олтин\nЖиззах вилояти Ғаллаорол тумани Узунбулоқ қишлоғи яқинидаги тоғда олтин қазиш ишлари билан ғайриқонуний шуғулланган ўндан ортиқ одамни 6 июнь куни тош билан тупроқ босиб қолиши оқибатида 4 киши ҳалок бўлган ва яна 2 киши оғир ҳолатда касалхонага ётқизилган. Бу ҳақда Озодликка қурбонлар яқинлари маълум қилди.\nҚурбонлар яқинларига кўра, Ғаллаорол туманининг Узунбулоқ қишлоғидан тахминан ўн километрча узоқдаги тоғдан олтин қазиш ишлари билан ғайриқонуний шуғулланадиган ўндан ортиқ одамни 6 июнь куни бир неча ўн метр чуқурликда тоғ жинслари босиб қолган.\nБу фожиада уч нафар яқин одамидан айрилган Ҳошим Маҳрамовнинг Озодликка айтишича, жиянини қутқаргани борган укаси ва яна бир жияни ҳам тупроқ тагида қолиб ҳалок бўлган:\n- Бу воқеа 6 июнга ўтар кечаси содир бўлган. Ўша куни тоғамнинг 25 яшар ўғли Расул нобуд бўлган. Эртаси куни бу воқеадан хабар топгач 45 яшар автобусчи укам Акмал ва акамнинг ўғли Раҳмон ўша ерга бориб, қутқарув ишларида қатнашади. Аммо, Расулнинг жасади кўриниб қолиб, тортиб оламиз деганларида яна тупроқ ва тош кўчиб буларни ҳам босиб қолади ва укам, жияним ҳам ҳалок бўлади. Молтоп қишлоғида яшайдиган Ихтиёр Ботиров деган йигит ҳам нобуд бўлган, - деди Ҳошим Маҳрамов.\nУнинг илова қилишича, қутқарув ишларида қатнашган яна икки жияни оғир жароҳатлар билан касалхонага ётқизилган:\n- Рустам ва Икром деган жиянларимни ҳам Худо бир асради. Улар ҳам қутқариш ҳаракатида бўлганда тоғ босиб қолган. Рустамга анча жиддий жароҳат етган, ҳозир реанимацияда ётибди, Икром эса травмотология бўлимида, - деди Ҳошим Маҳрамов.\nУнинг айтишича, қутқарув ишларида Фавқулодда вазиятлар вазирлиги ходимлари иштирок этган.\nТупроқ тагида ўша куни қанча одам қолганлиги ҳақида аниқ маълумот йўқ.\nРасман тасдиқланмаган маълумотларга кўра, ўша куни ғайриқонуний олтин қазиш учун ер остига 15 нафарга яқин одам тушган.\nҚутқарувчилар бундан ташқари яна икки одамни қутқариб олгани айтилади.\nЖиззах вилояти фавқулодда вазиятлар бошқармасининг ўзини таништирмаган мулозими, қутқарув ишлари тугаганини айтди:\n“Ўша жой экскаватор ёрдамида қазилиб, қутқариш ишлари олиб борилди. Бир неча киши қутқариб олинди. Тўрт киши ўлик ҳолда топилди. Ер остида бошқа одам қолмаган”, деди мулозим.\nҒаллаороллик Набижон Жўрабоевнинг айтишича, Узунбулоқ қишлоғининг тепасида бўлган бу конда одамлар бир неча йилдан буён ғайриқонуний олтин қазиш ишлари билан шуғулланиб келган:\n- Менинг билишимча, одамлар ўн йиллардан буён бу жойдан ғор қазишиб олтини бор руда олишаркан ва уни Кашшоб қишлоғига олиб келиб, янчиб, олтин ювиб олишаркан. Бу анча давом этди. Бултур ва ўтган йили милиция рейдлар қилиб, анча одамни ушлаб келди ҳам. Лекин натижаси нима бўлди, билмайман. Аниғи шуки, одамлар қазишда давом этди. Айтишларича, 30-40 метргача ер остига қазиб тушган экан, - деди Набижон Жўрабоев.\nНоқонуний қазувларда ўлим ҳоллари юз бериб туради.\n2013 йили Самарқанд вилояти Пахтачи туманида яшовчи Қувончбек Жумаев беш нафар шериги билан конга ўғриликка кириб¸ руда кавлаб олаётганларида, устларига тоғ жинслари қулаб тушганди.\nЖумаев ва унинг уч нафар шериги жароҳатланган, икки нафар шериги эса тош остида қолиб нобуд бўлган эди.


Болтон Анқара расмийлари билан Сурия масаласини муҳокама қилади\nАҚШ президентининг маслаҳатчиси Жон Болтон.\nАҚШ президенти Дональд Трампнинг миллий хавфсизлик масалалари бўйича маслаҳатчиси Жон Болтон Анқарада Туркия ҳукумати вакиллари билан Сурия масаласида музокаралар ўтказади.\n8 январь куни бўладиган ташриф доирасида Болтон Туркия мудофаа вазири Хулуси Акар ва разведка бошлиғи Ҳақан Фидан билан учрашади.\nБундан бир кун аввал Болтон Исроил бош вазири Бинямин Нетеняҳу билан Сурия масаласида учрашган эди.\n-Биз АҚШ президентининг Суриядан ҳарбийларни олиб чиқиб кетиш қарорини муҳокама қилмоқчимиз. Аммо бу ишни шундай амалга оширишимиз керакки, шимоли-жанубий Сурияда “Ислом давлати” гуруҳи бошқа бош кўтара олмасин. Шунингдек, Исроил ва минтақадаги бошқа дўстларимизнинг абсолют хавфсизлигини таъминлашимиз шарт,-деди Болтон.\nБолтон Қўшма Штатлар Туркия курдлар хавфсизлигини таъминлаш мажбуриятини ўз зиммасига олган тақдирдагина ўз ҳарбийларини Суриядан тўлиқ олиб чиқиб кетишини ҳам билдирган.\nПрезидент Дональд Трамп 2018 йилнинг 20 декабрида Суриядан АҚШ қўшинлари олиб чиқиб кетилишини атган эди. У ўз қарорини “Ислом давлати” террорчи гуруҳи устидан ғалаба қозонилгани билан изоҳлади.


12:49 30.03.2020 (Янгиланган 13:20 30.03.2020)\nКарантин мажмуаси бир неча минг махсус жиҳозланган контейнерлардан иборат, ҳудуд 10 минг нафаргача фуқароларни қабул қилиши мумкин.\nФуқаролар ватанга қайтганда мажбурий икки ҳафталик карантиндан ўтишлари зарур. Саккиз кун ичида қурувчилар бир ярим минг ўзбекистонликларни қабул қилиш учун жойларни тайёрлашди.\nҚурилиш майдонида 3 мингдан ортиқ қурувчи меҳнат қилмоқда, 200 та техника жалб қилинган.\nАйни вақтда мутахассислар махсус карантин лагерининг учинчи босқич қурилиш босқичига киришдилар. Ишлар якунлангандан сўнг ҳудуд тўлиқ ўраб олинади.\nКарантин зонада фуқароларни вақтинча жойлаштириш учун барча шароитлар яратилган. Ҳар бир бокс 4 киши яшашига мўлжалланган. Блок каравот, стол, шкаф, ҳожатхона ва душ, шунингдек, телевизор ва кондионер билан жиҳозланган. Фуқароларга овқат бир марталик идишларда етказиб берилмоқда.\nКарантин ҳудудда ҳар 500 кишига 30 навбатчи шифокор ва 20 таъминлов хизмати ходимлари кўзда тутилган. Беморларга малакали тиббий ёрдам кўрсатилади.\nЛагерга қурилиш ва махсус зона таъминоти ишларида ёрдам бериш мақсадида маҳаллий аҳоли ҳам келмоқда.\n“Қийин пайтда биз бир-биримизга яқинроқ бўлишимиз керак. Бу жой менинг ака ва опа-сингилларим учун тайёрланмоқда, демак мен четда қолишим керак эмас”, - дейди ишчилардан бири Sputnik мухбирига.\nБундай карантин зоналар Ўзбекистон бошқа вилоятларида ҳам қурилмоқда.\nКарантин ҳудуднинг кўриниши ва бу муҳим қурилишда ким меҳнат қилмоқда – бу ҳақда Sputnik Ўзбекистон фотожамланмасида кўришингиз мумкин.\nТошкент вилояти Ўртасарой туманида хорижлан келган фуқаролар учун карантин ҳудуд ташкил қилинмоқда.\nКарантин мажмуаси бир неча минг махсус жиҳозланган контейнерлардан иборат, ҳудуд 10 мингача фуқароларни қабул қилиши мумкин.\nҲудуд 10 минг кишини қабул қилиши мумкин.\nСаккиз кун ичида қурувчилар бир ярим минг ўзбекистонликларни қабул қилиш учун жойларни тайёрлашди.\nҚурилиш майдонида 3 мингдан ортиқ қурувчи меҳнат қилмоқда\nКарантин зонада фуқароларни вақтинча жойлаштириш учун барча шароитлар яратилган. Ҳар бир бокс 4 киши яшашига мўлжалланган.\nБлок каравот, стол, шкаф, ҳожатхона ва душ, шунингдек, телевизор ва кондионер билан жиҳозланган.\nАйни вақтда мутахассислар махсус карантин лагерининг учинчи босқич қурилиш босқичига киришдилар.\nҚурилиш майдонида 200 та техника жалб қилинган.\nКарантин ҳудудда ҳар 500 кишига 30 навбатчи шифокор ва 20 таъминлов хизмат ходимлари кўзда тутилган.\nҚурилиш майдонида 3 мингдан ортиқ қурувчи меҳнат қилмоқда, 200 техника жалб қилинган.\nҚурилиш ишлар якунлангандан сўнг ҳудуд тўлиқ ўраб олинади.


Саида Мирзиёева: «Тошкентга Жиззахдан 11 нафар бемор олиб келинди» - xabar.uz\nСаида Мирзиёева: «Тошкентга Жиззахдан 11 нафар...\n20.02.2021 17:19 0 1995\n«Ko‘ngil ko‘zi» лойиҳасининг хайрия акцияси доирасида республикадаги ихтисослаштирилган мактаб-интернат ўқувчилари оммавий текширувдан ўтказилди ва кўриш қобилиятини тиклаш ёки максимал даражада яхшилаш имкони бўлган болаларни операция қилиш бошланди. Бу ҳақда Масс-медиа фонди Васийлик кенгаши раиси ўринбосари Саида Мирзиёева маълум қилди.\n«Даволаш имкони бўлмаган болаларга эса кўзнинг нотўғри ривожланиши билан боғлиқ асоратлардан қочишда ёрдам берилади.\nБугун Тошкентга Жиззахдан 11 нафар жасур ва қатъиятли беморлар олиб келинди. Уларнинг тўққиз нафарида жарроҳлик амалиёти ўтказилади, икки нафарига эса кўз протезлари қўйилади.\nЖами 478 нафар бола операция қилиниб, уларда 630 та жарроҳлик амалиёти ўтказилади.\nБиз ҳар бир бола учун курашамиз ва уларга ёрдам бериш учун барча имкониятларни ишга соламиз», деб ёзади Саида Мирзиёева.


Қирғизистонда Божхона иттифоқига қўшилиш юзасидан баҳслар давом этмоқда\n20 январ 2021, Тошкент вақти: 03:23\nҚирғизистон президенти Алмазбек Атамбаев Россия, Қозоғистон ва Белорус аъзо бўлган Божхона иттифоқига қўшилиш ўз мамлакати учун кўп имкониятлар очишини бот-бот такрорлаб туради.\nҚирғизистоннинг Бож иттифоқига қўшилиши ҳақидаги расмийлар ташаббусига маҳаллий мутахасcисларнинг кўпчилиги қаршилик қилиб келмоқда.\n2012 йилдан бошлаб Россия, Қозоғистон ва Белорус аъзо бўлган Божхона иттифоқининг тўлақонли фаолияти бошланди.\nҚирғизистон ҳам бу иттифоққа қўшилажаги ҳақида 2010 йилда эълон қилган эди. Хусусан, Қирғизистон президенти Алмазбек Атамбаев Бош вазир лавозимида ишлаётган пайтдаёқ Божхона иттифоқига қўшилиш тарафдори эканини билдирган эди. Президент ҳозир ҳам бу иттифоқнинг Қирғизистон учун манфаатли эканини деярли ҳар бир чиқишида такрорлаб келади.\nБироқ қирғизистонлик мутахассислар Божхона иттифоқига қўшилиш режасини кескин танқид қилиб, бу борада ҳукуматга қаршилик кўрсатиб келмоқдалар. Айни пайтда қирғиз расмийлари Божхона иттифоқига қўшилиш борасида музокаралар олиб борувчи махсус гуруҳ тузилганини билдирди.\n- Махсус гуруҳ Божхона иттифоқига аъзо давлатлар билан бизнинг иқтисодимиз, айрим корхоналар учун имтиёз муддати олиш борасида музокаралар олиб боради, - деди Бош вазир Ўмурбек Бабанов.\nИқтисодчи Азамат Акелеевнинг айтишича, Россиянинг Жаҳон савдо ташкилотига аъзо бўлиши билан Қирғизистоннинг Божхона иттифоқига аъзо бўлиш ҳаракати яна бир неча йил ортга сурилиши эҳтимолдан ҳоли эмас.\n- Бу масаланинг ҳал бўлиши бир неча йил ортга сурилди, деб ҳисоблайман. Чунки Россия 2012 йилнинг 1 январидан Жаҳон савдо ташкилотига аъзо бўлди. Шунинг учун Божхона иттифоқига аъзо бўлган Қозоғистон ва Белорус билан янги бож тўловлари масаласида музокаралар бошланади. Чунки Россия Жаҳон савдо ташкилотига аъзо бўлиши ортидан бож тўловлари 2,5-3 фоизга камаяди. Россия Қозоғистон ва Белорус билан бу масалада келишиб олганидан кейингина бошқа давлатлар билан Божхона иттифоқига аъзолик борасида музокаралар олиб боради, - деди Азамат Акелеев.\nАйни пайтда мутахассислар Қирғизистоннинг Божхона иттифоқига қўшилиши ортидан мамлакатда қимматчилик бошланиши, енгил саноат ва жами 40 мингдан зиёд савдо шаҳобчасига эга бўлган Бишкекдаги “Дўрдўй”, Қорасувдаги “Туратали” бозорлари хонавайрон бўлишини айтишмоқда. Мутахассислар фикрича, Қирғизистон Божхона иттифоқига қўшилса, Хитой ва бошқа давлатлардан импорт қилинаётган маҳсулотлар нархи кескин ошади. Бунинг оқибатида “Дўрдўй” ва Қорасув бозорларининг асосий харидорлари бўлган Ўзбекистон, Қозоғистон ва Тожикистонга импорт камаяди. Хом ашё нархининг кўтарилиши натижасида енгил саноат ҳам касодга учрайди.\nАммо Божхона иттифоқи комиссиясининг масъул котиби Сергей Глазев бу каби башоратлар асоссиз эканини айтади:\n- Биз Божхона иттифоқини ташкил қилаётганимизда ташкилотга аъзо ҳар бир давлатнинг ўзига хос жиҳатларини эътиборга олганмиз. Биз ташкилотга аъзо бўлаётган давлатнинг иқтисоди касодга учрашига ва нарх-навонинг кескин кўтарилишига йўл қўймаймиз. Масалан, Қозоғистон учун бож тўловларини тўлашда 80 та маҳсулотга енгилликлар берилган, - деди Сергей Глазев.\nРоссия, Қозоғистон ва Белорус раҳбарлари 2009 йилнинг 28 октябрида Минскда Божхона иттифоқини ташкил этиш ҳақида қарор қилган эдилар. 2010 йилнинг 1 июлидан Божхона иттифоқи фаолиятининг биринчи босқичи бошланди. 2011 йилнинг 1 июлидан эса Россия, Қозоғистон ва Белорусда бож текшируви бекор қилинди. Қирғизистон 2011 йилнинг 19 октябрида расман Божхона иттифоқига аъзо бўлиш ниятида эканини билдирган.


Канада «ўзга сайёра»лигини далилловчи фотосуратлар\n31.10.2019 21:12 0 8742\nКанада деганда кўз ўнгимизга аввало қорли ўлка, хоккей, заранг (клён) япроғи каби нарсалар келади. Бироқ бу ўлкада яна шундай ажабтовур нарсалар ҳам борки, эҳтимол, улар ҳақида эшитмагандирсиз. Доим ёрдамга шай полициячилар дейсизми ёки бошқа ҳеч ерда учрамайдиган йўл белгиларими, хуллас, қуйидаги суратларни кўриб, Канадага бир марта бўлса ҳам боргингиз келиб қолиши аниқ.\nКанада — кескин тафовутлар мамлакати\nФото: © Hell_hath_no / reddit\nБир пайтнинг ўзида уч фасл\nФото: © goodluck_canuck / reddit\nКанада бош вазири Жастин Трюдо пайпоқ танлашда «стандартлар»га қараб ўтирмайди\nДарсдан ҳам муҳим нима бўлиши мумкин? Албатта, хоккей\nФото: © Stolengoose / reddit\nФото: © HarryTOMalley / reddit\nБу мамлакатда соатда рақамлар ўрнига қушларни ҳам қўяверишади\nФото: © spiritbx / reddit\nЭҳтиёт бўлинг, олдинда лослар чиқиши мумкин\nФото: © Timothy Fath / Twitter\n«Зебра»дан ўтишни ўрганган Канада буғулари\nФото: © thechosenone6969 / reddit\nКанадача майда безорилик: «Деворингизни бежаб қўйганимиз учун кечиринг»\nФото: © FudgeRubDown / reddit\nҲатто маҳсулотлар кам қолганида ҳам кечирим сўрашади\nФото: © YT_The1boi / reddit\nҚорми? Ҳечқиси йўқ, бу одамларнинг ўқишига халақит бермайди\nФото: © Poisonousking / reddit\nПолициячилар доим ёрдамга шай\nФото: © Russellsteppin721 / reddit\nВа «кичик бизнес»ни ҳам қўллаб-қувватлашади\nФото: © unknown / reddit\nТабиатнинг ўзи энг яхши гримчи\nФото: © TipsyDaisy / imgur\nБунақа йўл белгиларини кўрганмисиз?\nФото: © DannyB1aze / reddit\nҚиш. Буни Канада дейдилар\nФото: © Surfincloud9 / reddit\nБуниси нима бўлди?\nЖамият 15/06, 22:49\n2050 йилда дунё қандай бўлади? (фото)\nЖамият 01/06, 17:52\nТошкентда Канада виза маркази очилиши мумкин\nМаслаҳат 12/02, 22:00\nФотосурат сифатини қандай қилиб каррасига яхшилаш мумкин?\n#Қашқадарё - 496


17:54 / 28.12.2017 2907 pdf Ўқиш режими + -\n1. Оятнинг ҳукми ва тиловати баробар насх бўлиши.\n2. Оятнинг ҳукми қолиб, тиловати насх бўлиши.\n3. Оятнинг ҳукми насх бўлиб, тиловати қолиши.\nУшбу тақсимдаги ҳар бир ҳолатни мисоллари билан илмий асосда ўрганиб чиқилса, бу борадаги гап-сўзлар ҳам аввалги ўтган гаплар каби ўта аниқлик билан айтилмаган фикрлар экани аён бўлади. Қуйида мазкур илмий таҳлилнинг мухтасарини тақдим этамиз.\nБу тақсимга кўра, бир оят нозил бўлиб, у орқали шаръий ҳукм собит бўлади. Кейинроқ, оятнинг тиловати ҳам, у орқали собит бўлган шаръий ҳукм ҳам насх бўлади. Яъни, оят тиловат этилмайдиган ва унинг ҳукмига амал қилинмайдиган ҳолат юзага келади.\nБу хилдаги насхнинг жоизлигини ким айтгани ҳақида аниқ маълумот йўқ. Аммо уни насх ҳақида сўз юритган барча китобларда зикр қилинади. Уларнинг асосий далили қуйидаги ҳадиси шарифдир.\n«Қуръонда нозил қилинган нарсалардан, ўн маълум эмизиш ҳаром қилиши эди. Сўнгра улар беш маълум билан насх қилинди. Расулуллоҳ соллаллоҳу алайҳи васаллам вафот этганларида улар Қуръондан ўқилаётган нарсалар ичида эди».\nШофеъий ва Ҳанбалий мазҳаблари ушбу ривоятга амал қилиб, шаръий эмизиш собит бўлиши учун беш марта тўйиб эмиш керак, дейишган.\nҲанафий ва Моликий мазҳаблари эса, бу ривоят ўта мушкул ривоят, дейишган. Чунки, Қуръонда ўн эмиш ҳақида ҳам, беш эмизиш ҳақида ҳам ҳеч қачон оят бўлмаган.\nСўнгра, Набий соллаллоҳу алайҳи васаллам вафот этганларида ўқилиб турган бўлса, нима учун ҳозир ўқилмайди? Бунга ўхшаш саволлар жуда ҳам кўп.\nАгар «Бу ривоятда айтилган маънода Қуръон ояти бор эди» дейилса, Қуръонга ўзгариш киритилган бўлиб қолади. Бу эса, ботилдир.\nИккинчидан, бу – оҳод хабар, у билан Қуръон собит бўлиши мумкин эмаслиги аён.\nУламолар ушбу ривоят ҳақида кўп баҳс юритишган. Охири «Ушбуга ўхшаш иборалар ўша вақтда саҳобаларнинг ўзларига маълум нарсалар бўлган, лекин ҳозирда тушунилиши қийин масала» деган хулосага келганлар.\nБизнингча, Оиша розияллоҳу анҳонинг бу гаплари «Ушбу насх Расулуллоҳ соллаллоҳу алайҳи васалламнинг вафотларидан сал олдинроқ бўлган, шунинг учун уни кўпчилик билмай қолган» деган маънода айтилган. Яъни, аслида Қуръонда ўн эмиш ҳақида ҳам, беш эмиш ҳақида ҳам оят ҳеч қачон бўлмаган. Бу масаладаги ҳукм ва насх Қуръон нозил бўлиб турган вақтда, яъни Расулуллоҳ соллаллоҳу алайҳи васаллам ҳаётлик чоғларида бўлгани учун Оиша онамиз розияллоҳу анҳо шундай деган бўлишлари мумкин.\nАгар диққат билан назар солинадиган бўлса, насхнинг ушбу қисми айнан мана шу ривоят учун ташкил қилингани англанади. Бас, бу гапни кўпайтирмаган маъқул бўлади.\nБу тақсимга кўра, бир оят нозил бўлиб, у орқали шаръий ҳукм собит бўлади. Кейинроқ, оятнинг тиловати насх бўлиб, Қуръон сифатида ўқилмайдиган бўлади. Аммо у орқали собит бўлган шаръий ҳукм насх бўлмайди. Яъни, унинг ҳукмига амал бўлаверади.\nБу турдаги насх ҳақидаги гаплар ҳам худди аввалги «оятнинг ҳукми ва тиловати баробар насх бўлиши» борасидаги гапларга ўхшашдир. Оятнинг ҳукми қолиб, тиловати насх бўлиши ҳақида сўз юритганларнинг энг машҳур далиллари Умар ибн Хаттоб розияллоҳу анҳудан ривоят қилинган ушбу ҳадисдир:\n«Умар ибн Хаттоб Расулуллоҳ соллаллоҳу алайҳи васалламнинг минбарларида туриб:\n«Албатта, Аллоҳ Муҳаммад соллаллоҳу алайҳи васалламни ҳаққ ила юборди ва у зотга Китобни нозил қилди. Бас, у зотга нозил қилинган нарсалар ичида ражм (тошбўрон) ояти ҳам бор эди. Биз уни қироат қилдик, англаб етдик ва ақлимизга сингдирдик. Расулуллоҳ соллаллоҳу алайҳи васаллам тошбўрон қилдилар ва биз ҳам у кишидан сўнг тошбўрон қилдик. Мен замон ўтиши билан баъзи одамлар «Аллоҳнинг китобида ражм(тошбўрон)ни кўрмаяпмиз» деб Аллоҳ нозил қилган фарз амални тарк этиб, залолатга кетишларидан қўрқаман. Агар эркак ва аёллардан оила кўрганларидан зино қилганларига ҳужжат ва далил қоим бўлса, ҳомила бўлса, ёки эътироф қилса, тошбўрон қилишлик Аллоҳнинг китобидаги ҳаққдир», – деди».\nУшбу ривоят турли шаръий илмлар уламолари орасида кўплаб баҳс ва тортишувларга сабаб бўлган. Бу ривоятга нафақат муҳаддис ва фақиҳлар, балки, Усулул фиқҳ ва Улумул Қуръон мутахассислари ҳам қайта-қайта мурожаат қилганлар.\nКўпчилик уламолар ривоятнинг сиртини эътиборга олиб, уни қуйидагича шарҳлайдилар: бир вақтлар зинокорни тошбўрон қилиш ҳақида оят тушган. У оятни тиловат ҳам қилинган, унга амал ҳам қилинган. Сўнгра, мазкур оятнинг тиловати насх қилинган. Яъни, Қуръон оятлари орасидан чиқарилган, Қуръон сифатида тиловат қилинмай қўйилган. Аммо, унга амал қилиш боқий қолган.\n«Ўша оят қайси оят эди?» деган саволга: «Қари чол ва қари кампир зино қилсалар, икковларини албатта тошбўрон қилинглар. Бу, Аллоҳнинг азобидир. Аллоҳ азийзу ҳакиймдир» деган оят эди», дейдилар.\nАммо, ушбу ҳадиси шарифни ва бу масалага тегишли бошқа маълумотларни синчковлик билан чуқур ўрганган Улумул Қуръон мутахассислари бошқача фикр айтадилар.\n«Тошбўрон ояти» деб номланган мазкур оят ҳақида ушбудан бошқа ривоят йўқ. Битта ҳадис билан «Қуръонда у бор эди, бу бор эди», дейишга ҳеч кимнинг ҳаққи йўқ. Бир эмас, бир қанча ҳадис бўлса ҳам, Қуръон кучига эга бўла олмайди.\nБунинг устига, агар ушбу гапни қабул қиладиган бўлсак, Қуръон оятларидан баъзилари чиқариб ташланган, деган нотўғри фикр вужудга келади. Бу эса, мутлақо бўлмаган нарса.\n«Тошбўрон ояти» деб айтаётган нарсаларида қари чол ва қари кампир ҳақида сўз кетмоқда, шариат ҳукмида эса, оила кўрган зинокорларнинг ҳаммаси – ёшу қариси тошбўрон қилинади. Шунинг учун, ҳазрати Умар розияллоҳу анҳунинг ушбу гапларини ўша замоннинг истилоҳлари ва тасаввурларидан келиб чиқиб тушунмоқ керак.\nЖумҳур мусулмонлар қадимдан, нобикр зинокорларни тошбўрон қилиш Қуръон билан эмас, Набий соллаллоҳу алайҳи васалламнинг суннатлари билан собит бўлган ҳукм эканига иттифоқ қилиб келаётганлари маълум ва машҳур.\nШу билан бирга, гоҳ вақтларда «Аллоҳ таолонинг китоби» деганда, Қуръонга қўшиб, суннат-ҳадис ҳам тушунилиши маълум. Чунки, оят ҳам, суннат ҳам ваҳийдир.\nБунга мардикор йигит ҳадисида ҳам мисол бор. Ўша ҳадисда мардикор йигит билан зино қилган хотиннинг эри ҳам, йигитнинг отаси ҳам Набий соллаллоҳу алайҳи васалламга:\n«Ё Расулуллоҳ, бизнинг орамизда Аллоҳнинг китоби ила ҳукм қилинг», – дедилар. Набий соллаллоҳу алайҳи васаллам ҳам уларга: «Албатта, иккингиз орангизда Аллоҳнинг китоби ила ҳукм қиламан», деб туриб:\n«Сенинг ўғлингга юз дарра ва бир йил сургун. Эй Унайс, манавининг хотини олдига бор. Агар эътироф қилса, уни тошбўрон қил», – дедилар».\nУшбу жумладаги ҳукмлар ичида бикр зинокорни юз дарра уриш Қуръони Каримда бор. Аммо, бир йил сургун ва тошбўрон Қуръони Каримда зикр қилинмаган. Шундоқ бўлса ҳам, Расулуллоҳ соллаллоҳу алайҳи васаллам: «Албатта, Аллоҳнинг китоби ила ҳукм қиламан», демоқдалар.\nДемак, ҳазрати Умар розияллоҳу анҳу ҳам нобикр зинокорни тошбўрон қилиш ҳукми аҳамиятли эканини таъкидлаш учун юқорида келтирилган ривоятдаги оҳангда гапирган бўлишлари мумкин. Бу истилоҳ ва маъноларни ўша пайтда ҳамма тушунган бўлганидан, ҳеч ким у кишига эътироз билдирмаган.\nШунинг учун, бу ривоятни «саҳобалар истилоҳидаги маълум иборалар билан айтилган гап» деб тушунишимиз яхши бўлади.\nҚуръон Набий алайҳиссаломга нозил бўлган ваҳий, лекин лафзи ҳам, маъноси ҳам Аллоҳники. Суннат, айниқса, шариат ҳукмларини баён этувчи суннат ҳам Аллоҳ таолонинг ваҳийи. Лекин, суннатнинг маъноси Аллоҳдан, лафзи Набий соллаллоҳу алайҳи васалламдан.\nУламоларнинг «Тошбўрон ояти» деб аталган жумла тўғрисида мулоҳазалари кўп.\nАввало, ўша «Тошбўрон ояти» деб аталаётган жумла саҳиҳ суннатда собит бўлмаган. Уни Насаийдан бошқа ҳеч бир имом келтирмаган. Чунки, бу жумла уларнинг ишончига сазовор бўлмаган. Бу ҳақда Ибн Ҳажар узундан-узоқ сўз юритиб ўтган.\nИккинчидан, мазкур «Тошбўрон ояти» қайси сурада эканини ҳам биров айтмаган.\nУчинчидан, саҳиҳ ҳадис даражасига етмаган ривоятни қандай қилиб Қуръони Каримга тенглаштириш мумкин?!\nДемак, бу турдаги «Қуръоннинг Қуръон билан насх бўлиши, ҳақидаги гаплар ҳам асоссиз ёки асоси бўш гап дейишга ҳаққлимиз.\n3. Оятнинг ҳукми насх бўлиб тиловати қолиши.\nБунда Аллоҳ таоло Қуръонда оят нозил қилиб, шаръий ҳукмни жорий қилади. Унга бир муддат мусулмонлар томонидан амал ҳам қилинади. Кейинроқ Аллоҳ таоло бошқа оят нозил қилиб, аввалги оятнинг ҳукмига амални бекор қилади. Аммо аввалги оят, унинг ҳукмига амал қилиш тўхтаса ҳам, Қуръонда тураверади. Унинг тиловати давом этаверади, ўзи мусҳафларга ёзилаверади.\nХудди шу турдаги насхгина Қуръони Каримда бор. Унинг ҳақида баҳслар олиб борилган ва китоблар ёзилган. Мазкур илмий баҳслар ва китобларни диққат билан ўрганилса, уламолар ушбу турдаги насх тўғрисида уч тоифага бўлинганлари кўрилади.\n1. Абу Муслим Асфиҳоний бу хилдаги насх «ақлан жоиз, шаръан жоиз эмас» деган. Унинг бу гапи илмий эмас. У насх билан тахсисни аралаштириб юборган ва унинг гапини биров эътиборга олмайди ҳам.\n2. Бу турдаги насхда муболағага кетганлар тоифаси. Бу тоифага мансуб кишилар «Қуръондаги насх ақлан ҳам, шаръан ҳам жоиз» дейиш билан бирга насхнинг чегарасини билмаганлар ва насх бўлмаган нарсаларни ҳам унга қўшиб юборганлар. Шу билан бирга, бу тоифадаги тадқиқотчиларнинг ҳар бири ўзича мансух оятларни белгилайверганлар. Буни қуйидаги маълумотлардан билиб олинса ҳам бўлади.\n1. Имом Абдурроҳман ибн Али ибн Жавзий 235 оятни мансух деган.\n2. Имом Абулқосим Ҳибатуллоҳ ибн Салома 230 оятни мансух деган.\n3. Имом Муҳаммад ибн Баракот ибн Ҳилол 218 оятни мансух деган.\n4. Имом Маръий ибн Юсуф Мақдисий Карамий 214 оятни мансух деган.\n5. Имом Муҳаммад ибн Ҳазм Зоҳирий 214 оятни мансух деган.\n6. Имом Абдуллоҳ ибн Атийя Ажҳурий 213 оятни мансух деган.\n7. Имом Ибн Хузайма Форисий 202 оятни мансух деган.\n8. Имом Абу Жаъфар Наҳҳос 138 оятни мансух деган.\n9. Имом Абдулқоҳир Бағдодий 66 оятни мансух деган.\n10. Имом Жалолуддийн Суютий 20 оятни мансух деган.\nНасх қилинган оятлар тўғрисидаги ушбу рўйхатнинг энг оз сони имом Жалолуддийн Суютийга тегишли экани кўриниб турибди. Аммо кейинги уламолар ўша энг оз йигирма оятнинг кўп қисми ҳам мансух эмаслигини исбот қилганлар. Уларнинг вакили доктор Иброҳим Абдуллоҳ Руфайда раҳматуллоҳи алайҳи мансух оятлар ҳақида муболағага кетишнинг қуйидаги сабаблари борлигини таъкидлайди:\n– Муболағачилар ўтганларнинг «насх» сўзини кенг маънода, жумладан «тахсис» маъносида ҳам ишлатганларига эътибор бермаганлар. Имом Қуртубий ўз тафсирида: «Аввал ўтганлар тахсисни ҳам «насх» деганлар», дейди.\n– Муболағачилар аввал бирор сабабга кўра шариатга киритилиб, кейин сабаби йўқ бўлган нарсаларни ҳам насхга қўшганлар. Шунинг учун ҳам, сабрга ва озорларга чидашга чақирувчи оятларни қитол оятлари билан насх қилинган, деб айтишган. Аслида эса, ундай эмас.\n– Муболағачилар Исломнинг жоҳилият урф-одатларини ботил қилиши борасидаги ишларни ҳам насхдан деб билганлар. Отанинг аёлига уйланиш, опа-сингилни жамлаб никоҳига олиш, талоқнинг учтадан ошмаслиги, бир эр киши тўрттадан ортиқ аёлга уйланиб бўлмаслиги каби ишлар.\n– Муболағачилар, гарчи баъзи оятларни жамлаш имкони бўлса ҳам, орада қарама-қаршилик бор Дея, уларни насхга ҳукм қилиб юборганлар. Мисол учун, нафақа қилиш ҳақидаги оятлар закотнинг вожиблиги ҳақидаги оят билан насх бўлган, дейишади.\nТажрибанинг кўрсатишича, насхнинг таърифида айтилган «Шаръий ҳукмнинг кейин келган шаръий далил билан бекор қилиниши насхдир» деган жумлага алоҳида эътибор бермаслик оқибатида бу масалада хатога йўл қўйилади. Агар бу қоидага диққат билан амал қилинса, насхнинг ҳақийқатини англаш жуда осон бўлади.\n3. Насхда мўътадиллик йўлини тутган уламолар тоифаси.\nБу тоифадаги уламолар илмий асосда чуқур баҳс юритиб, шариат қоидаларини ишга солиб, ҳар бир ҳолатни «Шаръий ҳукмнинг кейин келган шаръий далил билан бекор қилиниши насхдир» деган тарози ила тортиб иш кўрганлар.\nУлар насхни билиш учун Расулуллоҳ соллаллоҳу алайҳи васаллам ёки саҳобийдан ривоят қилинган, очиқ-ойдин равишда «фалон оятни пистон оят насх қилган» деган нақлга суяниб иш кўрганлар.\nУлар насхда овом тафсирчилар ва мужтаҳидларнинг ижтиҳодига аҳамият бермаганлар.\n13:39 / 28.12.2017 2521\n18:02 / 28.12.2017 2162\n2124 17:23 / 22.12.2017\n2045 13:00 / 27.08.2020\n2998 13:50 / 24.05.2019


АОКА бош директори «Kun.uz»га огоҳлантириш хати...\n25.11.2020 23:07 0 3579\nНашр таҳририяти номидан эълон қилинган баёнотда ёзилишича, ахборот идораси юборган муждада ташкилот раҳбари сайтни нохолисликда айблаган ва «жиддий ҳуқуқий оқибатлар»дан огоҳлантирган. Бунга «жойлардаги электр энергияси ва табиий газ билан боғлиқ муаммолар ҳақида ижтимоий тармоқларда тарқалган қизиқарли ва танқидий постлар жамланиб, Kun.uz сайтида эълон қилиниши» сабаб бўлган.\nЎз навбатида сайт мазкур хатни босим ўтказиш дея ҳисоблашини маълум қилди.\nАОКА хатида «материал бир томонлама ва ҳиссиётга берилган ҳолда ёзилгани», «Ўзбекистон ҳукумати аҳолига нисбатан жиноят содир қилаётганликда айблангани» (!) айтилади.\n«Бутун республика бўйлаб электр энергияси бот-бот ва соатлаб узиб қўйилаётгани – факт. Буни ижтимоий тармоқлардаги дод-войлар ва таҳририятимизга келаётган минглаб мурожаатлардан ҳам англаса бўлади.\nИслоҳотларни ўтказишга бевосита масъул идоралар ўз вазифаларини белгиланганидек бажара олмаса ҳам, вазиятни матбуот томонидан ҳаммаси зўр, ҳаммаси жойида деб хаспўшланиши қандай натижага олиб келади? Ҳолва деган билан оғиз чучийдими?» - деган савол кўндаланг қўйилади Kun.uz баёнотида.\nЭслатиб ўтамиз, ноябрь ойининг иккинчи ярмидан бошлаб, об-ҳавонинг кескин совуши фонида Ўзбекистон бўйлаб электр энергияси ва табиий газ таъминотида узилишлар содир бўла бошлади. Мазкур масала ҳатто Сенатдек олий даргоҳда муҳокама этилди.\nШунингдек, Яккабоғда ток йўқлиги сабаб бир тадбиркорнинг минглаб товуқлари қирилиб кетгани, Каттақўрғондаги иссиқхона масаласи ҳам кенг мунозараларга сабаб бўлди.\nхат АОКА Асаджон Ходжаев


06 март 2021, Тошкент вақти: 14:20\nНорвегиядаги "қиёмат" омборининг кириш жойи.\nНорвегияда жойлашган экин уруғлари сақланадиган “қиёмат” омборига қўшимча 60 минг ўсимлик уруғи юборилади.\nЛойиҳага 2018 йил асос солинган бўлиб, унинг мақсади жаҳондаги экинларни табиий офатлардан сақлашдир.\n“Экинларнинг Нуҳ кемаси” деб номланган Глобал уруғ омбори Норвегияга тегишли Шпицберген (норвегча Свальбарг деб аталади) архипелаги оролларидан биридаги тоғ ичида жойлашган. Омборда 4,5 миллиард турдаги уруғни сақлаш мумкин.\nОмбор раҳбари Стефан Шмитц: “Иқлим ўзгариши ва биологик хилма-хилликни йўқотиш сурати тезлашар экан, йўқолиб кетиш хавфи остидаги ўсимликларни сақлаб қолиш муҳим аҳамиятга эга”, деди.\nГлобал уруғ омборига ҳар йили дунёнинг турли бурчагидан ҳосил олиш учун экиладиган ўсимлик уруғи юборилади. Бу сафар омборга Бразилия, АҚШ, Германия, Марокаш, Мали, Исроил ва Мўғулистон каби давлатлар уруғ юбормоқда. Юборилган уруғлар орасида ҳам кенг тарқалган, ҳам ёввойи дон ўсимликлари навлари бор.\nУруғларнинг навбатдаги партияси манзилига етганидан кейин омбордаги уруғ турлари сони 1,05 миллиондан ошади.\n2015 йили Суриянинг Ҳалаб шаҳридаги тўқнашувлар тугаганидан кейин маҳаллий уруғларни қайта етиштириш учун айрим навлар мамлакатга қайта юборилган эди. Ўшанда кўпчилик бу каби омборлар зарур эканлигига амин бўлди.\nУруғлар Норвегияда сақланса-да, улар юборган давлатга тегишлидир. Бу давлатлар исталган пайтда уруғларни омбордан олиши мумкин.\nҚизиғи, иқлим ўзгариши омбор фаолиятига ҳам таъсир кўрсатмоқда. 2016 йили Арктикада ҳарорат анормал даража кўтарилиши ортидан омборнинг киравериш туннелини сув босди. Бунинг ортидан Норвегия омборни бу каби ҳолатлардан ҳимоя қилиш учун маблағ ажратди.\nҲозирда жаҳон бўйлаб экин турлари уруғлари сақланадиган мингдан зиёд омбор бор. Аммо уларнинг кўпчилигига уруш ва табиий офат таҳдид солади.\nШимолий қутбдан 1000 километрча нари масофада жойлашган Шпицберген архипелагида 2 300 одам яшайди. Олисда жойлашган бу ороллар экин уруғлари омбори қуриш учун идеал жой ўлароқ танланган.


Коллеж ва лицей ўқувчилари учун бепул ўқиш имкониятини берадиган танлов эълон қилинди\n10:55 / 12.06.2017\nЎзбекистон касаба уюшмалари Федерацияси республикадаги барча ўрта махсус, касб-ҳунар коллежи ўқувчилари учун танлов эълон қилди. Танловга бугундан старт берилди ва интернет тармоғидаги www.tanlov.yk.uz сайти орқали бўлиб ўтади.\nТанловда ғолиб чиққан иштирокчилар қуйидаги совринлар билан тақдирланади:\n1-ўрин: Республика ҳудудидаги ўқув марказларидан бирида учта фандан кўпи билан бир йиллик бепул ўқиш учун сертификат;\n2-ўрин: Республика ҳудудидаги ўқув марказларидан бирида иккита фандан кўпи билан бир йиллик бепул ўқиш учун сертификат;\n3-ўрин: Республика ҳудудидаги ўқув марказларидан бирида битта фандан кўпи билан бир йиллик бепул ўқиш учун сертификат.\nЎқув маркази ғолиб томонидан танланади. Бунда ғолиб бўлган ўқувчи таҳсил олмоқчи бўлган олий таълим муассасасига кириш имтиҳонларидаги тест синовлари ўтадиган фанлар бўйича қўшимча тайёрлов амалга оширилади.\nҒолибларга ўз хоҳишига биноан бепул ўқиш учун берилган сертификат ўрнига мукофот сифатида Lenovo Core i5 ноутбуги (1-ўрин), Samsung Galaxy Tabe планшети (2-ўрин), Xiaomi RedMi Pro смартфони (3-ўрин) берилиши мумкин.\nШунингдек, ғолиблар ўз ихтиёри бўйича бепул ўқиш ҳуқуқини бошқа шахсга ҳам ўтказиши мумкин.\nТанлов ўрта махсус, касб-ҳунар таълими муассасалари ўқувчиларининг ҳуқуқий маданиятини юксалтириш, улар ўртасида халқаро ва миллий меҳнат стандартларининг моҳиятини тарғиб қилиш, шу орқали фаол фуқаролик позициясига эга бўлган авлодни тарбиялашга ҳисса қўшиш мақсадида ўтказилмоқда.\nтанлов лицей Коллеж


Ўзбекистон уч ойда олтин сотиш бўйича жаҳондаги биринчи ўринни эгаллади\n17 июн 2021, Тошкент вақти: 06:35\nЖорий йилнинг биринчи чорагида Ўзбекистон жаҳонда энг кўп олтин сотган давлат бўлди. Бу ҳақда World Gold Council (Олтин бўйича жаҳон кенгаши) ҳисоботида маълум қилинди.\nҲисоботда Ўзбекистон январь ойидан март ойигача 6 тонна 200 кило олтин сотгани қайд этилган.\nЎзбекистондан кейинги иккинчи ва учинчи ўринларни эса Монголия (3,4 тонна) ва Тожикистон (1 тонна) эгаллади.\nЖаҳонда энг кўп олтинни сотиб олган давлат эса Россия бўлди. Ҳисоботда таъкидланишича, Россия Марказий банки 2019 йилнинг уч ойида 55,3 тонна олтин сотиб олган. Иккинчи ва учинчи ўринда эса Туркия (40 тонна) ва Хитой (33 тонна).\nАпрель ойида Ўзбекистон Марказий банки 2019 йилда хорижга 80 тонна олтин экспорт қилиш режалаштирилаётганини, бу ўтган йилга нисбатан 10 тоннага кўп эканини маълум қилган эди.\nМарказий банк, давлат хазинасига 80 тонна олтиндан 3 миллиард 400 миллион доллар даромад тушишини билдирган.


Эпчил ўтинчи ва маккор эшак | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЭпчил ўтинчи ва маккор эшак\nБир бор экан, бир йўқ экан, қадим замонда бир эпчил ўтинчи бор экан. Унинг бойлиги бир эшак билан бир туяси экан. Ўтинчи кунда бир мартаба туя ва эшагини уриб, ҳайдаб ўтинга судрай берар экан. Бу эшак билан туянинг жонига тегибди. Бир куни эшак туяга:\n— Ҳамма гуноҳ сенда. Икки кун ўт-ем емай, сув ичмай, касал бўлиб ётсанг ўласанми? — дебди.\n— Қирқ қатимдаги қирқ кунга етади. Ҳатто мен бир ой сув ичмай, олти ой ўт-ем емай ётавераман. Нима бўлса сенга қийин бўлади, — дебди. Эшак:\n— Бекор гап, — дебди. Туя:\n— Эй, аҳмоқ эшаксан, нима, мен сенга ёлғон гапириб, қарзим борми. Ишонсанг ишон, ишонмасанг, ўз кунингда ои, — дебди. Эшак:\n— Қани, шундай экан, бир касал бўлиб ёт, мен ҳам бир-икки кун оғир меҳнатдан қутулиб қолай, — дебди. Туя:\n— Майли, дебди. Эшак билан туянинг ҳамма гапларини ўтинчи тинглаб, ўзини билмаганга солиб тураверибди. Ўтинчи, “қани булар нима қилар экан”, деб ўт-ем ва сув олиб кириб, эшак билан туянинг олдига қўйибди. На туя, на эшак, на ўтга, на сувга қарамабдилар. Икки кун ўтибди, эшак очликдан сулайибди. Туя эса қирққати билан кунини кўриб, ётаверибди.\nЎтинчи ҳар кун ўт-сув олиб кираверибди. Лекин туя билан эшак емай-ичмай, сулайиб ётаверибдилар.\nОрадан тўрт кун ўтибди. Ўтинчи ўтин боғлоғичини тутиб, туянинг жиҳозини кўтариб, ҳовлига чиқибди. Ўтинчи қараса, туя ҳам, эшак ҳам эътибор бермай ётган эмиш. Ўтинчи туяга қараб:\n— Сен ростдан касал бўлсанг, сени сўйиб, гўштингни хомталаш қиламан, — дебди. Кейин эшакнинг олдига келиб: — Қани, эшаквой, тур! — дебди. Эшакнинг энсаси қотиб, қилт этмай ётаверибди. Шунда ўтинчи қўлига чўқморни олиб, эшакни ура бошлабди. Чўқмор теккан сайин эшак ерга ёпишиб бораверибди. Хуллас, эшакнинг синмаган, лат емаган жойи қолмабди. Ҳар тукидан қон зирқираб оқаверибди. Эшак шунда ҳам турмабди. Ўтинчи туянинг олдига келиб:\n— Туявой, энди навбат сизга, — дебди. Ўтинчи туянинг ипини очиб: — Ҳайт! — дебди, турмабди, ҳа-ҳа! — дебди, турмабди. — Сен ҳам тезда гапга келадиганга ўхшамайсан, — деб чўқмор таёқни олиб туяни ура бошлабди. Туянинг жони оғрий бошлабди. Охири чидай олмай, туя ирғиб турибди. Ўтинчи туяни яна чўктирибди, яна турғизибди. Тўрт-беш марта чўктириб-турғизибди. Туянинг қулоғига сен мени билмас экансан, деб ўтинга бошлабди. Эшак эса қолаверибди. Ўтинчи кетгандан кейин эшак бир амаллаб туриб олиб, йўлга тушибди. Йўл юриб, мои юриб, бир деҳқоннинг богииқ турган қўчқорига кўзи тушибди:\n— Қўчқорвой, бугун қочиб қолмасанг, эганг сени сўйиб емоқчи, — дебди. Қўчқорвой:\n— Вой, эгам мени яхши кўради, нега энди сўймоқчи? — деб сўраган экан, эшак:\n— У ёғини билмайман. Лекин бугун қочмасанг, сени сўяди, — дебди. Қўчқорвой:\n— Ундай бўлса менинг ипимни ечиб қўй, — дебди. Эшак қўчқорвойнинг ипини ечибди ва иккови йўлга тушибди. Бораверсалар, бир хўроз қирқ товуқни етаклаб юрибди. Эшак хўрозга қараб:\n— Эй, хўрозвой, бу на шодлик? Ўлгиси келган шағал инига қараб ҳувлар эмиш. Сени бугун хўжайининг сўйиб ейишини биласанми? — дебди.\n— Билмайман, — дебди. Эшак:\n— Билмасанг бил, бугун қочсанг, қочдинг, қочмасанг, паловнинг тагида ёғда қовриласан, — дебди. Хўроз:\n— Ундай бўлса менинг қочганим бўлсин. Қайга борай? — дебди. Эшак:\n— Биз билан юравер, — дебди. Булар Мозандарон тўқайи қайдасан, — деб бораверибдилар. Йўлда булар сичқонбойга учрабдилар. Сичқонбой гурунч ташиб, ўлиб меҳнат қилаётган экан. Эшак:\n— Жонингга на дори? — дебди. Сичқонбой:\n— Емиш, — дебди. Эшак:\n— Юр биз билан. Сени Мозандарон тўқайига олиб бораман. У ерда мевалар пишиб ётибди, — дебди. Сичқонбой:\n— Ўзингни қобурғаларинг терингга ёпишиб, оиай деб қолибсан, мени ҳам шундай кунга солмоқчимисан? — дебди. Эшак:\n— Йўқ, сени жуда емишли жойга олиб бораман, — дебди. Шунда сичқон эшакнинг туёқларидан айланиб, қуйругига бир сапчиб чиқиб олибди-да:\n— Юр, эшаквой, биз ҳам сизлар билан кетдик, — дебди. Хўрозвой ҳам қўчқорнинг шохига миниб олибди. Сув чиқса сузиб, тўқай чиқса бузиб, ура-ур, сура-сур қилиб тўқайга кирибдилар. Мозандарон тўқайи ҳам мевага мои, сувга сероб экан. Булар роса маза қилиб, яшаб юраверибдилар.\nБир куни эшаквой мажлис ўтказибди. — Жўралар, эшитинг, мен қачонгача бўридан қўрқиб жим юраман, ичи-бағрим қисилиб кетди. Агар отамдан қолган сурнайни бир чертсам бўлди, бўрилар шу замон етиб келиб, ҳаммамизни ейди, — дебди. Хўрозвой:\n— Ҳақиқатан эшак рост гапиряпти, қачонгача мен шақолдан қўрқиб юраман, — дебди. Сичқонбой:\n— Семизликни қўй кўтаради, бошимизга бир фалокат келса, нима қиламиз? — дебди. Қўчқорбой:\n— Бирлик бўлса ҳеч бало бўлмас, — дебди.\nШунда бир баланд жойга чиқиб, эшаквой ҳанграб юборибди, замин-замон ларзага келибди. Унинг устига хўрозвой ҳам сурнайини чалибди. Сичқонбой ҳам созини чертибди. Қўчқорвой ноғора қоқибди. Бу товушни эшитган бир бўри: “Бориб, еб қайтсам, яхши болади”, — деб, дарҳол етиб келибди. Эшак ҳовлиқиб келаётган бўрини кўриб, орқасини тутиб турибди. Бўри эшакнинг қуйруғига ёпишган экан, эшак жуфт туёқ билан бир катталаб тепибди, бўрининг оғзида бир тиши қолмай, синибди. Бу ҳам етмаганидай, бўрининг бошини икки оёғининг ўртасига олиб, бўйнидан қисибди. Шунда қўчқор келиб, бўрининг қорнига икки марта шоҳ урибди. Хўроз эса бўрининг устига чиқиб олиб, оёқлари билан юлибди. Сичқонбой ҳам қуруқ қолмайин деб, бўрининг қулоғига кириб, думини ликиллатибди. Бўри ҳушидан кетибди. Кейин эшаквой бўрига:\n— Ҳай жиян, аҳволинг қалай? — дебди. Бўри гапиришга тили тутулиб, юришга ҳоли етмай қолибди. Эшаквой ўз дўстларига:\n— Юринглар, бунинг нимасини томоша қиламиз, майли, кетсин, бориб бизнинг саломимизни жўраларига етказар, — дебди. Бўри ҳам жонҳолатда туриб кетибди. Бўрининг олдидан дўстлари чиққан экан:\n— Қаёққа? — дебди. Бўрилар:\n— Юр, эшак гўшти еб келамиз, — дебдилар. Бўри буларга ўзининг лат еган, синган ерларини кўрсатиб:\n— Мен едим, энди у ёқларга бир умр ёиим тушмасин, — дебди.\nБўрилар боришдан қўрқибдилар ва изларига қайтибдилар. Эшак, сичқон, хўроз ва қўчқорвой яхши яшаб қолаверибдилар.\n← Аввалги Аввалги Ёввойи мушук\nКейинги → Кейинги: Тулки билан майна


26 апрель куни қандай об-ҳаво кутилмоқда?\n«Ўзгидромет» Ўзбекистонда 26 апрель, якшанба куни кутилаётган об-ҳаво маълумотини эълон қилди\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 11-13 даража илиқ, кундузи 28-30 даража иссиқ бўлади.\nҚорақалпоғистон ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 25-30 даража иссиқ бўлади.\nТошкент, Самарқанд, Жиззах, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 25-30 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Тошкент вилоятининг тоғ ҳудудларида (2000 м.дан юқорида) қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 4-9 даража, кундузи 15-20 даража илиқ бўлади.


Ўзбекистон Қозоғистонга кийим-кечак экспорт қилиш ҳажмини оширди — Review.uz\nЎзбекистон Иқтисодий тадқиқотлар ва ислоҳотлар маркази бош илмий ходими Руслан Aбатуров Қозоғистонга енгил саноат маҳсулотларини етказиб бериш ҳажмининг ошиши республиканинг болалар ва аёллар трикотаж кийимлари импортини кўпайтиргани билан боғлиқ деб изоҳлади.\nЎзбекистон енгил саноатининг ривожланиши ва ишлаб чиқарувчиларнинг қўллаб-қувватланиши 2020 йилда Қозоғистонга кийим-кечак ва тўқимачилик маҳсулотларини экспорт қилиш ҳажмини сезиларли даражада оширишга имкон берди. Шу билан бирга, истеъмолчиларнинг арзон сегментга бўлган имтиёзларининг ўзгариши етказиб бериш нархини 7 фоизга пасайтирди.\nҚозоғистон Республикаси Стратегик режалаштириш ва ислоҳотлар агентлиги Миллий статистика бюросининг маълумотларига кўра, 2020 йилда Ўзбекистондан Қозоғистонга 13 минг тонна кийим-кечак ва тўқимачилик маҳсулотлари етказиб берилган. Бу 2019 йилга нисбатан 30 фоизга кўпдир. Шундай қилиб, иккинчи йил давомида Ўзбекистон Республикаси енгил саноат товарларини Қозоғистон Республикасига етказиб бериш бўйича (натура шаклида) иккинчи ўринда туради. Қийматга келсак, 2020 йилда Ўзбекистон Республикасининг ишлаб чиқарувчилари қозоғистонликларга кийим сотишдан 20,8 миллион доллар ишлаб топдилар, бу 2019 йилнинг шу даврига нисбатан 7 фоизга камдир. Умуман олганда, Қозоғистонга кийим-кечак импортида Ўзбекистоннинг улуши 3 фоизни ташкил этади.\nKursiv.uz нашрининг ёзишича, «QazTrade» AК (Қозоғистон) савдо сиёсатини ривожлантириш маркази таҳлилчилари Қозоғистон ва Ўзбекистон ўртасидаги товар айирбошлашни ўрганиб чиқиб, Ўзбекистон Республикаси ўзаро савдода қийматнинг 98 фоизини эгаллаб турганини таъкидламоқда. Қозоғистонга етказиб берилаётган 50,4 миллион долларлик товар айланмасидан 49,4 миллион доллари – бу ўзбек буюмлари – тўқимачилик, гилам, пойабзалидир. Қозоғистон енгил саноатининг Ўзбекистон Республикасига экспорти атиги 983,7 минг долларни ташкил этади.\nЎзбекистон Иқтисодий тадқиқотлар ва ислоҳотлар маркази бош илмий ходими Руслан Aбатуров Қозоғистонга енгил саноат маҳсулотларини етказиб бериш ҳажмининг ошиши республиканинг болалар ва аёллар трикотаж кийимлари импортини кўпайтиргани билан боғлиқ деб изоҳлади. 2020 йил 2019 йилги вазиятдан мана шундай фарқ қилади.\n"Бир томондан, пандемия Қозоғистонда ўзбек ишлаб чиқарувчиларининг айрим тоифадаги кийимларига бўлган талабнинг пасайишига олиб келди. Бошқа томондан, жисмоний ҳажмларнинг ўсиши экспорт/импортни диверсификация қилиш ва истеъмол имтиёзларини арзон маҳсулотлар фойдасига ўзгартириш билан боғлиқ. Таъкидлаш жоизки, тўқимачилик маҳсулотларининг муайян қисми ижтимоий тизим эҳтиёжлари учун сотиб олиниши мумкин", - дейди Руслан Aбатуров.\nЭкспертнинг айтишича, 2020 йилда айниқса, унинг биринчи ярмида, пандемия шароитида бутун дунёда истеъмолчиларининг кийим-кечакка бўлган талаби пасайиши қайд этилган. Aммо шифохоналар ҳимоя ниқобларини ҳам, кийимларини ҳам, кўрпа-тўшакларини ҳам катта миқдорда сотиб олишни бошлади. Иқтисодий тадқиқотлар ва ислоҳотлар маркази экспертининг сўзларига кўра, божхона статистикаси ушбу тоифадаги кийим-кечак ва тўқимачилик маҳсулотларини, шу жумладан тиббий ва ижтимоий хизматларни импорт қилишни ўз ичига олади. Бу табиий ва иқтисодий экспорт / импортнинг белгиланган нисбатларини бузиши ва аҳолининг кийим-кечак талаби қандай ўзгарганлигини тўлиқ акс эттирмаслиги мумкин\nРуслан Aбатуровнинг фикрига кўра, Ўзбекистон енгил саноати ўтган йилларда амалга оширилган ислоҳотлар туфайли танглик инқирозидан муваффақиятли чиқиб кетди.\n"Бу ўтган йилнинг биринчи чорагида тўқимачилик маҳсулотлари ишлаб чиқариш 14,8 фоизга, тикувчилик - 11,1 фоизга (2019 йилнинг шу даврида 1,3 фоизга ва 5,1 фоизга) ўсганидан аниқ кўриниб турибди. Яъни, 2020 йилга келиб саноат, шу жумладан 2017-2019 йилларда қўллаб-қувватланадиган чора-тадбирлар орқали мустаҳкамланиб, динамик ўсишга киришди. Пандемияга қадар бўлган даврда Ўзбекистондаги маҳаллий тўқимачилик ва тикувчилик корхоналари имтиёз ва преференцияларга эга бўлишди. Хусусан, улар Ўзбекистонда ишлаб чиқарилмайдиган хом ашё ёки бутловчи буюмларни олиб киришда фойда, мол-мулк, божхона тўловлари бўйича солиқларни тўлашдан озод қилинди", - дея хулоса қилди Иқтисодий тадқиқотлар маркази бош илмий ходими.\nЎзбекистон "Преференциялар бош тизими" (GSP+) бўйича бенефициар мамлакат мақомини олгани тўғрисида хабар қилинган эди. Бу Европа Иттифоқи мамлакатлари бозорида қисқартирилган имтиёзлардан фойдаланаётган маҳсулот сегментлари асосан тўқимачилик ва кийим-кечак маҳсулотларини етказиб беришда имконият яради. Бу Ўзбекистон экспорт таркибининг Марказий Осиё қўшниларига қараганда анча хилма-хил эканлигини кўрсатади.\nGSP+ тизими матолар, кийим-кечак маҳсулотлари каби бир қатор муҳим экспорт товарларига таърифлар бекор қилиниши боис Европа Иттифоқи ва Ўзбекистон ўртасидаги савдони кўпайтириш учун қўшимча имкониятлар тақдим этади.\nGSP+ тизими маҳсулот экспортини йилига қарийб 300 миллион долларга, 2025 йилга келиб эса 1,2 миллиардгача ошириш имкониятини яратиши кутилмоқда.\nРуслан Aбатуров Kursiv.kz учун махсус


“Ана Холос”! “Цементчи” Туркияда йиғин ўтказади\n4 июль, 2017, 13:49\nБиринчи лига иштирокчиси Қувасойнинг "Цементчи" жамоаси афтидан жорий мавсум олий лигага чиқишга қаттиқ бел боғлаган кўринади.\nАйтишларича, клуб президенти жамоа аъзоларига агарда биринчи даврани пешқадам сифатида якунлашса, Туркияга бориб келишлари учун шароит яратиб беришига ваъда берган. Бу ҳақда водий футболи телеграмдаги саҳифаси хабар бермоқда.\nАбдумалик Ҳакимов шогирдлари якунда танаффусга 1-ўринни эгаллаган холда чиқиб кетди. Энди жамоа аъзолари 10 июль куни йиғилади. Эртасига хорижга жўнаб кетилади. Туркияда қувасойликлар қисқа муддатли йиғин ўтказишади ёки маданий хордиқ чиқариб қайтиб келиши кўзда тутилган.


10 декабрь – Ўзбекистон Республикасининг Давлат мадҳияси қабул қилинган кун – O'zbekiston Davlat san'at va madaniyat institutining Farg'ona mintaqaviy filiali\nPosted on Dekabr 10, 2019 Dekabr 11, 2019 by Matbuot kotibi\nҲар тонг давлатимиз мадҳияси садолари остида янги кунни кутиб олар эканмиз, кўз олдимизда гўзал манзара намоён бўлади. Унинг ҳар бир чуқур маънога эга сатри, мардонавор ва соҳир оҳанги бизни сеҳрлаб қўяди, қалбимизда Ватанимиздан фахрланиш, бугунимиздан шукроналик ва эртамизга улкан ишонч ҳиссини жўш урдиради. Давлат рамзлари мамлакатимиз суверенитети ва мустақиллигини ифодаловчи, халқимизнинг шаъну шавкати, ғурури, ор-номуси, тарихий хотираси ва орзу-умидларини ўзида мужассам этувчи муқаддас тимсоллардир.\nЎзбекистон давлат санъат ва маданияти институтининг Фарғона минтақавий филиалида мадҳиямиз қабул қилинган кун муносабати билан тадбир ташкил этилди. Филиал талабалари ва ўқитувчилари томонидан Ўзбекистон Республикаси Давлат мадҳияси ижро этилди.\n← 9 декабрь – Коррупцияга қарши…\n«Қўғирчоқ театр актёрлиги» →


Тошкент вилояти «СЭС» бўлим мудирлари пора билан ушланди\nЭпизотик касалликлар мавжуд эмаслиги тўғрисида ижобий хулоса бериш эвазига пора талаб қилган Тошкент вилояти “СЭС” бўлим мудирлари ушланди. Бу ҳақда Бош прокуратура ҳузуридаги Иқтисодий жиноятларга қарши курашиш департаменти хабар бермоқда.\nМаълум қилинишича, Бош прокуратура ҳузуридаги департамент ҳамда Давлат хавфсизлик хизматининг Шайхонтоҳур туман бўлимлари томонидан тезкор тадбир ўтказилган.\nТадбир давомида, Санитария-эпидемиологик осойишталик ва жамоат саломатлиги хизмати Тошкент вилояти бошқармаси бўлим мудири Х.Ф. “X.D.” хусусий корхонасига қарашли, Ўрта Чирчиқ туманида жойлашган ер майдонидан олинган намуналар бўйича эпизотик касалликлар мавжуд эмаслиги тўғрисидаги хулосани ижобий ҳал қилиб бериш эвазига 800 АҚШ долларини пора тариқасида олган вақтида ушланган.\nБундан ташқари, Х.Ф.нинг кўрсатувларига асосан тадбир давом эттирилганда, бошқарманинг юқумли касалликларга хулоса беришга масъул бўлими мудири Р.Х. Х.Ф.дан 400 АҚШ долларини пора тариқасида олган вақтида ашёвий далиллар билан ушланган.\nМазкур ҳолат юзасидан Х.Ф. ва Р.Х.га нисбатан Жиноят кодексининг 210-моддаси (пора олиш) билан жиноят иши қўзғатилган.\nҲозирда тергов ҳаракатлари ўтказилаётгани айтилади.\nАввалроқ, Чирчиқ давлат педагогика институти кафедра мудири 2 000 доллар билан ушлангани хабар қилинганди.


Ҳамма гап – огоҳликда! Динни ниқоб қилиб, турли бузғунчи ҳаракатлар содир этиб юрган ва бундай қабиҳ амаллари Аллоҳ таолонинг номи билан боғлаётган кимсаларни нима дейиш мумкин, қандай тушуниш мумкин? Албатта, улар шаънига ҳар қанча танқид айтилса кам. Бузғунчилар кеча ёки бугун пайдо бўлган эмас. Бу дунёда тузувчи бор экан, бузувчи ҳам топилади. Ҳаётнинг синовлардан иборат эканилигини сабаби ҳам шунда бўлса,…\nЗамонавий имом қандай бўлиши керак?\nҲозирги кунда бутун дунё мусулмонлари олдида жуда кўплаб саволлар борки, уларга тўғри жавоб беришимиз лозим. Бу ислом жамиятини сақлаб қолиш ва ривожлантириш масаласи, бу бугунги куннинг стратегик ва ўта муҳим масаласидир. Бутун дунё учун фикр юритиш, албатта, жуда мушкул, шунинг учун мен ўзимизнинг мамалакатимизга диққатни қаратишга ҳаракат қилиб кўраман. Ахир катта планетамизнинг турли бурчакларидаги маҳаллий муаммоларни ечиш орқали, биз муаммоларни…\nИнтернетнинг гуркираб ривожланиши беқиёс қулайликлар яратаётгани аён. Унинг имкониятлари тасаввурга сиғмас даражада кенгки, бутун дунё кафтингизда тургандек гўё... Масофда туриб (онлайн) берилаётган маслаҳатлар йўлингизни яқинн, мушкулингизни осон қилинишига катта сабаб эканига ортиқча таъкид шарт эмас. Бироқ йилт этган ҳар нарса тилло эмасдур, деган ҳикматдан келиб чиқиб айтсак, интернет тармоғи орқали берилган маслаҳат, йўл-йўриқларни мутлоқ тўғри дея қабул қилмоққа, кўр-кўрона эргашмоққа…\nТурғунликнинг сабаби нимада?\nКелинг, гапни кўпайтирмай саволни кўндаланг қўяйлик: нима учун мусулмонлар кучсиз? Ижтимоий жабҳада дейсизми, сиёсий ёки иқтисодии масаладами – фарқи йўқ – мусулмонлар аҳволи мақтагудай даражада эмас. Сабаб? Сабаба битта - илм. Илм ва фандаги турғунлик!. Замон шиддат билан ўтиб бормоқда, тараққиёт тасаввурга сиғмас даражада ривожланмоқда. Бунда мусулмонлар ҳиссасига келсак, муаммо бор бўйи билан намоён бўлади... Маълумотларга кўра, ер юзидаги мусулмонларнинг…\nШИАЛАР: Тарих ва бугун\nСўнгги вақтларда дунё фитна олови ичида қолгани рост. Курраи заминнинг турли нуқталарида бўлаётган низо, талотўп, муҳорабалар замирида диний эътиқод омили ётгани сир эмас. Муаммонинг оғриқли жиҳати шундаки, диний экстремизм, мутаассиблик, терроризм деган балони Исломга тамға сифатида ёпитишришга уринишлар яққол намоён бўлмоқда. Тарих тирик гувоҳ: мусулмонлар ҳеч қачон ташқи душмандан енгилмаган, уларнинг мағлубиятига ички фитна ва низолар сабаб бўлган. Ўзи шундоғам…\nМунофиқлик – ички маразлик\nМунофиқлик сурункали касаллик ва шахс, жамоат ва миллатнинг хавфли тарафга оғишидир. Мунофиқ бузғунчи ҳаракатлари билан умматга зарар келтирганида мунофиқликнинг нақадар хавфли эканини билса бўлади. Мунофиқ умматни ичидан бузади, ўзи эса кўзга ташланмайди, уни билиб бўлмайди. У мўмин-мусулмон ҳисоблангани учун, исми, кўриниши ва гапиришлари билан бошқа мусулмонлардан фарқи бўлмагани боис, ундан ёмонлик кутилмайди. Мунофиқликнинг асл моҳиятига чуқур назар солсангиз, унинг ҳақни…